Силәбелә балалар өсөн «Һабантуй мозаикаһы» байрамы ойошторолдо // Мәҙәниәт | новости башинформ.рф\nСиләбелә балалар өсөн «Һабантуй мозаикаһы» байрамы ойошторолдо\n15:06, 1 июня 2015 Мәҙәниәт\nСиләбенең А.С.Пушкин исемендәге ҡала баҡсаһында «Һабантуй мозаикаһы» байрамы ойошторолдо. Сара Халыҡ-ара балаларҙы яҡлау көнө һәм Бөйөк Ватан һуғышында Еңеүҙең 70 йыллығы уңайынан уҙғарылды. Балалар һабантуйы 11-се тапҡыр үткәрелә һәм төрлө йәштәге балалар араһында популярлыҡ яулап өлгөргән.\n«Ошондай саралар ярҙамында йәш быуында милли традицияларға һөйөү тәрбиәләйбеҙ, мәҙәниәтте тергеҙәбеҙ. Улар байрамдарыбыҙҙың күңелле итеп уҙғарылыуын күреп үҫә. Шул рәүешле балалар башҡорт халҡының бай рухи мираҫы менән таныша», — тип һөйләне Башҡортостандың Силәбе өлкәһендәге рәсми вәкиле Амур Хәбибуллин.\nСараны асыу тантанаһында Учалы районының «Ирәмәл» балалар өлгөлө бейеү ансамбле сығыш яһаны. Улар дәртле бейеүҙәре һәм матур милли кейемдәре менән барыһының да күңелен яуланы. Байрамды шулай уҡ Ҡурған өлкәһе Сафакүл районы, Силәбе өлкәһе балалар коллективтарының һәм айырым башҡарыусыларҙың йыр-бейеүҙәре биҙәне. Йәш спортсылар милли көрәштә үҙ көсөн һынаны, халыҡ уйындарында ҡатнашты. Еңеүселәргә бүләктәр тапшырылды, тип хәбәр итте Башҡортостандың Силәбе өлкәһендәге даими вәкиллегенең матбуғат секретары Мөхәммәт Хәбиров.\nБайрамды ойоштороусылар — Башҡортостандың Силәбе өлкәһендәге даими вәкиллеге һәм Башҡорт Ҡоролтайы булышлығында Башҡорт халыҡ үҙәге.\nТеги: балалар өсөн байрамдар,балаларҙы яҡлау көнө


31 Май 2021, 16:55\nНигеҙ бутҡаһы. Ошондай матур йола барлығын ишеткәнегеҙ бармы? Улайһа, баштан һөйләйем әле. Ҡыҙғанысҡа ҡаршы, изге Рамаҙан айының һуңғы аҙнаһының бер таңында беҙҙән аҫтараҡ бер өй аша ғына йәшәгән күршеләребеҙ Фариза һәм Фәнил Шәмсетдиновтарҙың ҙур, матур йорттары күҙ менән ҡаш араһында янып, көлгә әйләнде. Ауылыбыҙҙың янғын һүндереү машинаһы тиҙ генә килеп етте, бер аҙҙан Темәстеке лә ҡушылды, ләкин өйҙө ҡотҡарып булманы. Бурҙан ҡала, уттан ҡалмай тигәндәре дөрөҫ шул. Ошо ауыр мәлдә күренә лә инде кемдең кемлеге...\nНигеҙ бутҡаһы. Ошондай матур йола барлығын ишеткәнегеҙ бармы? Улайһа, баштан һөйләйем әле.\nҠыҙғанысҡа ҡаршы, изге Рамаҙан айының һуңғы аҙнаһының бер таңында беҙҙән аҫтараҡ бер өй аша ғына йәшәгән күршеләребеҙ Фариза һәм Фәнил Шәмсетдиновтарҙың ҙур, матур йорттары күҙ менән ҡаш араһында янып, көлгә әйләнде. Ауылыбыҙҙың янғын һүндереү машинаһы тиҙ генә килеп етте, бер аҙҙан Темәстеке лә ҡушылды, ләкин өйҙө ҡотҡарып булманы. Бурҙан ҡала, уттан ҡалмай тигәндәре дөрөҫ шул. Ошо ауыр мәлдә күренә лә инде кемдең кемлеге, ул яҡтан ауылдаштарыбыҙ һынатмай: берәйһе вафат булып ҡалһа ла, дәррәү йыйылып, мәрхүмде һуңғы юлға матур итеп оҙата. Был осраҡта ла һәр кем ҡулынан килгән тиклем дөрләп янған ут менән көрәште, ярай әле ел булманы, күмәк көс менән янғын һүндерелде. Шул уҡ көндө техникалары булған ир-аттар янып, көл-күмергә әйләнгән бүрәнәләрҙе, барлыҡ йыһаздарҙы таҙартып түккәс, әйтерһең дә, бер нисә сәғәт элек кенә шундай ҡурҡыныс хәл булмаған да кеүек тойолдо...\nЯнғындан зыян күреүселәр-гә бала-сағалары, күрше-күләне, туғандары, күрше ауылдар халҡы, мәсет, хатта бөтөнләй белмәгән-күрмәгән кешеләргә тиклем әйберләтә лә, аҡсалата ла ярҙам итергә ашыҡты, карта аша ла фитыр саҙаҡаһы итеп күсереүселәр күп булды. Ил төкөрһә, күл була, тигәндәй, иртәгәһенә үк Бөрйәндән шыңғырлап торған эре бүрәнәле бура ла килеп ултырҙы. Бура күтәреү өмәһе изге көнгә—Ураҙа ғәйетенә тура килде. Мәсеттә аҙан тауышы яңғыраған, бала-сағалар әйенселәү йолаһын башҡарған саҡта беҙ, күршеләре, был яҡҡа хас булған матур йола: нигеҙ бутҡаһын ашарға һәм ихлас күңелдән теләктәрҙе теләргә барҙыҡ. Был яҡҡа хас йола тип бушҡа әйтмәйем, сөнки бер райондан булһам да, беҙҙең ялан яғында ундай йола юҡ. Иптәшем менән беҙгә лә Бөрйән урмандарында бешкән эре, йыуан ҡарағайҙарҙан ике тапҡыр өй һалырға тура килде. Өй күтәреү өмәһенә тыуған ауылымдан әсәйем, ағайҙарым да килгәйне. Бына шунда апһыным Зәйнәп еңгәй мәрхүмә, Зәкиә ҡайынбикәм менән суйын сүлмәктә дөгөнән бутҡа бешереп һалына башлаған нигеҙгә алып барҙыҡ. Күрше-күлән үҙе белеп, саҡырыуҙы ла көтмәй, ҡайһыныһы икмәк, май, ҡайһыныһы ҡайнатма, бал, кәнфит-печенье кеүек тәм-том тотоп килде, өмәселәр менән бергәләшеп тәмле бутҡа менән һыйланғайныҡ. “Нигеҙегеҙ ҡотло, эсе тулы ҡорт булһын!”—тип Зәйнәп еңгәйҙең ҡыҙыҡ ҡына итеп теләгәненә аптырап ҡарап ҡуйғаным бөгөнгөләй хәтеремдә. Баҡтиһәң, ҡорт тигәне бала-саға икән! Эй, әсәйем оҡшатып ҡайтҡан ине ошо үҙенсәлекле ят йоланы! Ҡайтҡас, һоҡланып, ғәжәпләнеп һөйләгәндер инде, күрәһең, бер барғанымда Әҡлимә еңгәйем, ҡалай матур йола бар икән ул яҡта, тигәйне. Үҙҙәре лә яңы өй күтәргәс, ошо йоланы тотоп, күрше-күләндәрен нигеҙ бутҡаһына өндәшкәндәр ине. Белмәйем, башҡа яҡтарҙа ундай йола бармы икән, ләкин һуңғы йылдарҙа бында ла, үкенескә ҡаршы, онотолоп, юғалып барған кеүек ине. Ҡасандыр, элекке иркен иген баҫыуҙары булған ерҙә беҙҙең һәм Рөстәм менән Вәсиләнең, Айһылыу һәм Азамат Ғәбитовтарҙың өйҙәренән һуң яйлап тиҫтәнән ашыу яңы йорттар ҡалҡып сыҡты, ул матур йола үтәлдеме-юҡмы, әйтә алмайым.\nҒүмер буйы бөртөкләп йыйған мөлкәт-монаяттары бер нисә сәғәт эсендә янып, бер нәмәһеҙ тороп ҡалған, эстәре тулы ут йотоп йөрөгән Фариза менән Фәнил күршеләребеҙ бик шәп булып сыҡты: әйтеүҙе лә көтөп тормай, үҙҙәре белеп килгән өмәлә ҡатнашыусыларҙы, күршеләрен дә нигеҙ бутҡаһына йыйҙы. “15 кеше булды йорт күтәреү өмәһендә”,—тине аҙаҡ ҡыуанып хужабикә. Шәмсетдиновтар ауылда абруйлы ғаилә. Фариза оҙаҡ йылдар мәктәптә ашнаҡсы булып эшләй. Оҫтаның тәмле аш-һыуын ауыҙ итмәгән кеше һирәктер, ҙур ҡунаҡ-төшөм, туйҙарға күптәр төрлө ят салаттарҙы, тауыҡ, балыҡтарҙы тултырырға, өҫтәл биҙәргә уға заказ бирә, был эштәрҙе ул оло кинәнес менән бөтә күңелен һалып, урын–еренә еткереп башҡара. Йорт хужаһы Фәнил дә тырыш кеше: тәүге йыл-дарҙа совхозда механизатор, һуңынан мәктәптә ҡарауылсы, кочегар булып эшләп, хаҡлы ялға сыҡты. Ғаилә береһенән-береһе сибәр, уңған 3 ҡыҙҙы тәрбиәләп үҫтереп, өсөһөн дә кейәүгә биреп, хәҙерге көндә 8 ейән-ейәнсәрҙең яратҡан олатай-өләсәһе лә. Һәр икеһенә өй һалышып, йәштәргә ихлас ярҙам итеп торалар.\nКеше ауырлыҡта һынала: тәүге көндәрҙән үк кейәүҙәре ҡайтмаҫтан, үҙ иҫәптәренә бер аҙналыҡ ял алып, ҡәйнә-ҡайныларының торлағын эш итеүҙә ҙур ярҙам күрһәтә. Аҙна ла тулманы, зыян күргән нигеҙҙә бына тигән матур йорт ҡалҡып та сыҡты ( һүрәттә-авт.) Шәмсетдиновтар ошондай ауыр мәлдә матди яҡтан да, мораль яҡтан да эскерһеҙ ярҙам ҡулы һуҙған барлыҡ ауылдаштарына, күрше ауылдар халҡына, күрше-күләненә, коллегаларына, 9 тиҫтәне тултырып килгән, аҡсалата ҙур ярҙам күрһәткән атай-ҡайныһы Нурмөхәмәт ағайға, ҡустылары Иҙелгә, яҡын туғандарына, таныш-белештәренә, хатта бөтөнләй белмәгән-күрмәгән кешеләрҙең ярҙамына ҙур рәхмәтле! Изге Рамаҙан айында Аллаһы Тәғәлә биргән әжерҙәренең сауаптарына ирештерһә ине тип теләйҙәр. Әлбиттә, яҡшылыҡ ерҙә ятып ҡалмаҫ. Бәлә-ҡазалар һәр икебеҙҙе урап үтһен, ауылдарыбыҙҙа тормош ҡайнаһын, яңы йорттар ҡалҡып сыҡһын, матур йолабыҙ—нигеҙ бутҡаһын бик күптәр тәмләһен, ихлас теләктәр бойомға ашһын!


1 Март 2019, 12:48\nСәләмәт йәшәү рәүешен, скандинав йөрөшө кеүек, хәрәкәтһеҙ, физик әүҙемлекһеҙ күҙ алдына ла килтереүе мөмкин түгел. Ә иң һәйбәте – саф һауала төрлө уйындар уйнау. Ул күтәренке кәйефтә, һау-сәләмәт булырға ярҙам итә.\nБеҙҙең ауылыбыҙҙа һәр ғаилә лә оҙаҡ йәшәргә, ауырымаҫҡа, матур кәүҙәле булырға теләй. Шуға барыһы ла Яңыбай ауыл хакимиәте ойошторған сараларҙа теләп ҡатнашып, һәр башланғысты күтәреп ала. Яңыраҡ саф һауала уҙғарылған «Сәләмәтлеккә аҙым» байрамынан да олоһо ла, кесеһе лә ситтә ҡалманы. Спорт уйындарында бик әүҙем ҡатнаштылар.\nБайрам өсөн китапхананың «Сәләмәт күңел биҙәктәре» клубы ағзаларына, уны ойошторорға ярҙам иткән барлыҡ ғаиләләргә рәхмәт әйтке килә.\nНуриҙә НӘЖМЕТДИНОВА, китапханасы.\nБалаҡатай районы, Яңыбай ауылы.


Рәсәйҙә йылына 70 мең ЭКО процедураһына аҡса бүленә // Иҡтисад | новости башинформ.рф\n10:44, 15 февраля 2019 Иҡтисад\nӨФӨ, 2019 йыл, 15 февраль. /«Башинформ» мәғлүмәт агентлығы, Розалиә Вәлиева/.\nСочиҙағы Инвестиция форумында тыуымды арттырыу мәсьәләһен тикшерҙеләр. Уҙған йылда 2017-гә ҡарағанда 90 меңгә аҙыраҡ сабый тыуған, тип һөйләне эксперттар.\nТәү сиратта был ҡатын-ҡыҙҙарҙың репродуктив һаулығының насарайыуына бәйле.\n«Тыуымды арттырыу һәм балаларҙың сәләмәтлеген һаҡлау: төп өҫтөнлөктәр» панель дискуссияһында медицина һәм һаулыҡ һаҡлау өлкәһендәге төп белгестәр Рәсәйҙә һау-сәләмәт ҡатын-ҡыҙҙарҙың һаны 6% артмауын һөйләне. Был гинекологик сирҙәрҙең күбәйеүе менән бәйле. 2017 йылда илдә 2 миллион самаһы йөклөлөк теркәлгән, шуның 42% — баланы юғалтыу ҡурҡынысы менән. Ошо уҡ йылда яҡынса 177 мең бала һаулыҡ күрһәтмәләре буйынса донъяға килмәгән. Ә былтыр һуңғы 10 йылда тыуым кимәленең минималь күрһәткесе теркәлгән.\nРәсәйҙең хеҙмәт һәм социаль яҡлау министры Максим Топилин һүҙҙәренсә, артабан демографик хәүефкә юл ҡуймау өсөн бөгөн дәртләндереү сараларын күрергә кәрәк.\n«Министрлыҡ яғынан әсәнең һаулығына һәм социаль ярҙамға күп иғтибар бүлергә йыйынабыҙ, — тине Топилин. — Мәҫәлән, тәүге балаларға пособиелар. 2019 йылда был программа һөҙөмтә бирер тип ышанабыҙ. Шулай уҡ ЭКО-ға булышлыҡ күрһәтеү арта. Беҙ йылына бушлай 70 мең процедура үткәреүҙе күҙ уңында тотабыҙ».\nМинистр ЭКО-ға ихтыяж юғарыраҡ булған төбәктәргә өҫтәмә финанслау менән ярҙам итергә вәғәҙәләне.


2 Июль 2018, 17:41\nӨйләнешкәс дөйөм ятаҡта йәшәнеләр. Бер өҫтәл, ике ултырғыс, тимер карауат һыймалы ҡыҫынҡы ғына өкәлтәктә. Шунан аҡса йыйыштырып, өҫтәп кредит алып бер бүлмәле фатирлы булдылар. Бында ла артыҡлап иркенләрлек түгел ине. Хәлдәрен белешһәм хәбәрҙе шунан башлай: «Аҡса еткереп булмай ҙа ҡуя, беҙҙә ни һаман да теге тимер карауат, шунда киленең менән сейәлешеп йоҡлап йөрөйбөҙ әле!» Күптән түгел фатирҙың еллеһен, ҡала уртаһындағы дүрт бүлмәлеһен һатып алдылар. Балалары уҡыуҙы тамамлап ситкә киткәйне, икәүҙән-икәү генә тороп ҡалдылар. Урамда тап иткәйнем ҡыуанып һөйләп торҙо:—Икебеҙгә иркен дүрт бүлмә, көн һайын шуларҙа сиратлап ҡунып сығабыҙ. Айырымланып.Ҡунаҡ йыйҙыҡ. Ситтән килеүселәрҙе ҡайтарманыҡ. Ҡунаҡсыллыҡ күрһәтергә теләп теге танышымды ла ҡыҫтаным:—Таңға ҡарай йонсоп йөрөгәнсе ҡалығыҙ ҙа ҡуйығыҙ. Күңел киң булһа ултырышты терәр урын табыла ул.—Йоҡлау өсөн хәҙер беҙгә айырым бүлмәләр кәрәк икәнлекте беләһең дә инде.—Әллә уйындағын әйтте, әллә шаяртып, аңғарманым.Хушлашып ҡайтып киттеләр. Үҙҙәренең фатирҙарында йоҡларға. Иркен бүлмәләрҙә. Айырымланып. Бер-береңдән һыуынмау, биҙмәү, яҡыныраҡ булыу өсөн, етешһеҙ, мохтаж, ҡайһылыр кимәлдә ҡыҫынҡы көн итеү ҙә кәрәктер ул ҡайһы саҡта.\nӨйләнешкәс дөйөм ятаҡта йәшәнеләр. Бер өҫтәл, ике ултырғыс, тимер карауат һыймалы ҡыҫынҡы ғына өкәлтәктә. Шунан аҡса йыйыштырып, өҫтәп кредит алып бер бүлмәле фатирлы булдылар. Бында ла артыҡлап иркенләрлек түгел ине. Хәлдәрен белешһәм хәбәрҙе шунан башлай: «Аҡса еткереп булмай ҙа ҡуя, беҙҙә ни һаман да теге тимер карауат, шунда киленең менән сейәлешеп йоҡлап йөрөйбөҙ әле!»\nКүптән түгел фатирҙың еллеһен, ҡала уртаһындағы дүрт бүлмәлеһен һатып алдылар. Балалары уҡыуҙы тамамлап ситкә киткәйне, икәүҙән-икәү генә тороп ҡалдылар. Урамда тап иткәйнем ҡыуанып һөйләп торҙо:\n—Икебеҙгә иркен дүрт бүлмә, көн һайын шуларҙа сиратлап ҡунып сығабыҙ. Айырымланып.\nҠунаҡ йыйҙыҡ. Ситтән килеүселәрҙе ҡайтарманыҡ. Ҡунаҡсыллыҡ күрһәтергә теләп теге танышымды ла ҡыҫтаным:\n—Таңға ҡарай йонсоп йөрөгәнсе ҡалығыҙ ҙа ҡуйығыҙ. Күңел киң булһа ултырышты терәр урын табыла ул.\n—Йоҡлау өсөн хәҙер беҙгә айырым бүлмәләр кәрәк икәнлекте беләһең дә инде.—Әллә уйындағын әйтте, әллә шаяртып, аңғарманым.\nХушлашып ҡайтып киттеләр. Үҙҙәренең фатирҙарында йоҡларға. Иркен бүлмәләрҙә. Айырымланып. Бер-береңдән һыуынмау, биҙмәү, яҡыныраҡ булыу өсөн, етешһеҙ, мохтаж, ҡайһылыр кимәлдә ҡыҫынҡы көн итеү ҙә кәрәктер ул ҡайһы саҡта.


«Киске Өфө» гәзитенең сайты - КӨНДӨҘ УТ ЯНДЫРЫП ДРАМАТУРГТАР ЭҘЛӘЙБЕҘ - 2015 - Мәҡәләләр\nРеспубликабыҙҙағы милли театрҙарҙың бер ҡасан да үҙ ҡаҙанында ғына ҡайнап ятҡаны юҡ, географик яҡтан сәхнәләре төрлө урында булһа ла, хәл ителәһе, фекер ҡораһы мәсьәләләре бер булғанғамы, Өфөнән ситтә ятҡан театрҙарҙа эшләүселәрҙе баш ҡалала йыш осратырға була. "Ижадхана"ның бөгөнгө геройының исеме лә рухи мәркәзебеҙҙең сәнғәт ҡорҙарында йыш яңғырай һуңғы осорҙа, сөнки ул бына ике йыл рәттән режиссерҙарҙы һәм драматургтарҙы бер үҙәккә йыйып, әүҙем эш алып барыу менән шөғөлләнә. Салауат дәүләт драма театрының баш режиссеры Зиннур Фәрит улы СӨЛӘЙМӘНОВ менән әңгәмәбеҙ ошо юҫыҡта булыр.\nЮлдар театрға илтте...\nСәнғәткә тоғро булған ғаиләлә үҫтем мин. Ҡартатайым Әһлей Фазлетдин улы Сөләймәнов Ейәнсура районыныҡы, һуғыштан һуң Баймаҡҡа килеп урынлашып, айырыуса мөһим эштәр буйынса следователь булып эшләгән. Тик сәнғәткә һөйөүе тынғылыҡ бирмәгән, ошо юлдан киткән. Районда ике музыка мәктәбе астырыуға өлгәшә, бөгөн уларҙың береһе - Иҫке Сибай ауылындағыһы һаман да эшләй һәм ҡартатайымдың исемен йөрөтә. Ҡурайҙа, скрипкала, думбырала, мандолинала һәм башҡа күп инструменттарҙа уйнаны. Өйҙәре төрлө музыка ҡоралдары менән тулы булып хәтерҙә ҡалған. Ҡартәсәй матур йырлай, әле лә уны йырлатып алабыҙ йыйылған саҡта. Атай-әсәй ҙә йырлай, шуға ла бала саҡтан йыр-моң араһында үҫкән кеше мин. Сәнғәткә ылығып китеүемә лә ошолар сәбәпселер инде.\nШулай ҙа 10-сы класты тамамлағас, юғары уҡыу йортоноң тарих бүлегенә уҡырға инә алмағас, һөнәрселек училищеһында ашнаҡсыға уҡып алдым. Ул саҡта Баймаҡ район мәҙәниәт йортонда Земфира Айрат ҡыҙы Алтыншина режиссер булып эшләй ине, уның кәңәшен тотоп, Өфө сәнғәт академияһына уҡырға инеп, актер һөнәрен үҙләштерҙем. Уҡытыусыларыма рәхмәтлемен, һөнәр серҙәренә төшөндөрҙөләр, тел байлығын ҡулланырға, матур итеп һөйләшергә өйрәттеләр, сәнғәткә һөйөү уяттылар, ошонан һуң башҡа юлдар эҙләмәнем, быныһы тап минеке ине. Тик минең баштан уҡ режиссер булыу теләге бар ине. Курсыбыҙ менән Стәрлетамаҡ театрына эшкә урынлаштыҡ. Режиссерыбыҙ Гөлдәр Мозафар ҡыҙы Ильясова ике йыл үткәс, артабан мине спектаклдәр ҡуйырға дәртләндерәсәк әкиәттәр эшләргә форсат бирҙе. Шулай яйлап режиссураға аяҡ баҫтым. Вахтангов исемендәге академик театр эргәһендәге Щукин исемендәге театраль институтта Александр Поламишев, Сергей Яшин кеүек ҙур шәхестәрҙең ҡулында уҡыуы ҙур һөйөнөс булды. Арыҫлан Йәнбәков менән беренсе институтты ла бергә тамамланыҡ, Мәскәүгә лә бергә киттек. Уның менән яҡын дуҫтар булдыҡ, ғаиләләр менән аралашып йәшәнек. Дүрт йыл бергә уҡыныҡ, бар ерҙә лә белемебеҙҙең, башҡорт театр сәнғәтенең кәм түгеллеген раҫланыҡ, үҙебеҙҙе лә, халҡыбыҙҙы ла күтәрергә тырыштыҡ.\nМилли театр - ул ниндәй?\nСәхнәлә актер булып эшләп йөрөгән кешенең ҡапыл режиссураға тартылыуының сәбәптәре төрлөсә булыуы ихтимал. Тик актер һөнәрен эстән белеү режиссерға ныҡ ярҙам итә, был турала күптәрҙең әйткәне бар. Актерлыҡ мәктәбен үтмәһәм, мин бөгөнгө кеүек эшләй ҙә алмаҫ инем. Ун йыл артист булып эшләгәндә бер юлы спектаклдәр ҡуя инем, 2002 йылдан алып бөгөнгө көнгә тиклем 23 спектакль сәхнәгә сыҡҡан. Театр менән сикләнмәнем, ҙур байрамдарҙың, һабантуйҙарҙың, фестивалдәрҙең, концерттарҙың режиссерҙары булдым.\nУйлап ҡараһаң, театр сәнғәте башҡортҡа бик хуш килеп кенә торған өлкә, сөнки йырлы, бейеүле халыҡтың борон-борондан һәр сығышы үҙе бер театр булған. Халыҡ йыйындарындағы сәсәндәр әйтеше, риүәйәттәребеҙ, йолаларыбыҙ ҡасандыр иртәме-һуңмы театрға алып барып еткерергә тейеш ине. Унан һуң, телебеҙҙең моңо бар, башҡа милләттәр: "Һеҙҙең тел йырлар өсөн генә яратылған", - тип һоҡлана. Бөгөнгө башҡорт театры рус психологик мәктәбе нигеҙенә ҡоролған. Уға нигеҙләнмәгән булһа, ул көнсығышҡа яҡыныраҡ, фольклор, йолалар нигеҙендә ҡоролор ине, моғайын. Ҡытайҙа, Японияла үҙ мөхиттәрендә барлыҡҡа килгән театрҙар кешегә бөтөнләй икенсе кимәлдә - энергиялар, символдар аша тәьҫир итә, беҙҙең театр ҙа шулайыраҡ йүнәлештә эшмәкәрлек итер ине.\nЙолалар күрһәтеп кенә театр үҫешә аламы, тип йыш һорайҙар. Әлбиттә, мөмкин, беҙҙең театрҙарҙа бындай спектаклдәр ҙә күп. Йоланың бар нескәлегенә төшөнөп, профессиональ кимәлдә эшләп сәхнәгә сығарғанда, ул милли театрҙың йөҙөн билдәләрҙәй әйбер була ала. Мәҫәлән, ҡаҙаҡтарҙың, яҡуттарҙың, бүрәттәрҙең милли темаларға арналған әйберҙәре бик көслө һәм улар "Алтын битлек" Бөтөн Рәсәй театр фестивалендә ҡатнашып тора. Беҙҙең башҡорт дәүләт академия драма театрында ҡуйылған "Ҡара йөҙҙәр" спектакле лә быйыл "Алтын битлек"кә тәҡдим ителде. Айрат Абушахманов йолаларға таянып, бөтөн донъя кимәлендә театрыбыҙҙың кимәлен күрһәтә торған әйбер эшләне. Әлбиттә, театрҙа йолаларға ғына ҡоролған спектаклдәр булырға тейеш тигән һүҙ түгел был, спектаклдәр төрлө булырға тейеш.\nБеҙҙе башҡорт тамашасыһы ғына ҡарай барыбер, тип тә эшләй алмайбыҙ. Беҙҙең халҡыбыҙ ҙа бөтөн донъя мәҙәниәтенә үтеп инергә, беҙ улар менән бергә үҫергә тейешбеҙ. Киң ҡарашлы булырға кәрәк, беҙ бит бөтөн донъя менән бергә йәшәйбеҙ, айырым түгел.\nИң ауыр жанр\nДраматургия - ул иң ҡыйын жанр. Унда быуаттар буйына эшләнелгән, шымартылған ҡанундар бар, шуларҙы белер өсөн күп уҡырға, белергә кәрәк. Был жанрҙың нескәлектәре күп, әйтәйек, романда фекереңде уҡыусыға еткерер өсөн 100 бит, 1000 бит яҙырға була, пьесала һәр һүҙ ҡәҙерле, ул кәрәкле урында ғына булырға тейеш. Һинең ике сәғәт ваҡытың бар, шул мәлдә тамашасының күңел төпкөлдәренә үтеп инеп, уның тойғоларын уятып өлгөрөргә бурыслыһың.\nШуға ла драматургтарға ярҙам итеү маҡсатынан продюсер Әлиә Яхина менән берлектә Заман драматургия һәм режиссура үҙәген барлыҡҡа килтергәйнек. Алдан әйтеп үтеүемсә, Мәҙәниәт министрлығының ярҙамы менән семинар-лаборатория үткәрәбеҙ. Ғөмүмән, республикаға бындай үҙәк күптән кәрәк ине. Ул театр донъяһындағы йәштәрҙе берләштерә, уларҙы драматургияға, театрға ылыҡтырасаҡ. Драматургтар һәм режиссерҙар өсөн семинарҙар менән генә сикләнмәйәсәкбеҙ, алдыбыҙҙа фестивалдәр үткәреү, белем биреүсе форумдар ойоштороу бурысы тора. Әйтәйек, беҙҙә театрҙар өсөн тауыш, яҡтыртыу операторҙарына, башҡа йүнәлештәрҙә эшләүсе белгестәргә уҡытмайҙар. Педагогтар саҡыртып, режиссерҙар, актерҙар, әҙәби, реклама бүлектәре белгестәренә курстар үткәрергә ине. Был эштең кәрәклеген Мәҙәниәт министрлығында ла аңлайҙар һәм ярҙам итергә тырышалар.\nЭргәбеҙгә бер төркөм драматургтарҙы йыя алдыҡ. Уларҙын араһында әле генә ҡәләм тотҡан йәштәр ҙә, башҡа жанрҙарҙа танылыу яулаған әҙиптәр ҙә бар. Тағы ла күбәйһен ине улар, ғөмүмән, яҙышҡан шәхестәребеҙ үҙен драматургияла һынап ҡараһын ине. Башҡорт милли драматургияһы артһын, үҫешһен ине. Семинарҙың эше лә бит шуға йүнәлтелгән - йәш драматург режиссер, композитор, педагогтарҙы ишетеп, өйрәнеп, тәүге һабаҡтар ала. Былтырғы лабораторияның өсөнсө этабының һөҙөмтәһе шунда - яңы әҫәрҙәр буйынса бәләкәй генә спектаклдәр күрһәтеп, республика театрҙарының директорҙары, художество етәкселәре, режиссерҙарына күрһәттек. Үҙенсәлекле театраль биржала уларға үҙҙәренә һайлап алырға мөмкинлек булды. Әлеге көндә беҙҙең семинарҙа "бешеп" сыҡҡан пьесалар менән республика театрҙарында бер нисә спектакль ҡуйылып ята. Салауат дәүләт драма театры Рәсәй Федерацияһының Мәҙәниәт министрлығы үткәргән ике грант отто, әле репетициялар бара, беҙҙең үҙәктең драматургтары Шәүрә Шәкүрова менән Дамир Йосоповтың пьесалары буйынса. Йәш драматург Диана Ғиләжеваның пьесаһы буйынса "Нур" театрында кескәй тамашасылар өсөн спектакль ҡуйыла. Сибай театрында Альмира Мөхәрәмованың "Ярҙам ит миңә..." тигән пьесаһы ҡуйылырға тейеш һ.б. Бына шулай, көндөҙ ут яндырып эҙләйбеҙ инде драматургтарҙы, бөгөн хәстәрләмәһәк, иртәгә хәлебеҙ үҙенән-үҙе яҡшырып китмәҫ.\nТамашасыға ни кәрәк?\nРежиссер булараҡ, бөгөнгө заман тамашасыһына ниндәй спектакль кәрәк икәнен аныҡ һәм теүәл белһәм, минең театрым тамашасы иң күп йөрөгән театр булыр ине. Шул уҡ ваҡытта, тамашасы быны аңламай ул тип, репертуарҙы ябайлаштырыу кәрәкмәй. Театр бит ул киң төшөнсә, ул үҙенә бөтөн сәнғәттәрҙе лә алған, унда скульптура ла, архитектура ла, йыры ла, бейеүе лә бар, темалар ҙа унда төрлө-төрлө булырға тейеш. Бөтөн донъяны, тотош заманды күрһәтә торған спектаклдәр кәрәк, ниндәйҙер сикләүҙәр индереү дөрөҫ түгелдер. Заманса пьесаны нисек яҙыу тураһында фекеремде белдерә алам, әммә мин генә был проблеманы хәл итеп бөтә алмайымдыр. Философик яҡтан ҡарағанда бында кешелектең уй-фекере ҡайһы тарафҡа йүнәлеүен, уның донъяның ҡайһы яғын аңларға маташыуын күрә белеү ҙә мөһим. Бөгөнгө замандың геройы ниндәй, уны эҙләү ҙә кәрәк.\nӘлеге мәлдә театрҙа һынылыш осоро бара. Баҙар иҡтисады йәшәйешебеҙгә үтеп инһә лә, театрға инеп етмәне әле. Шуға ла репертуарлы театрҙың заманса формаһын барлыҡҡа килтереү йәһәтенән дә уйланырға мәжбүрбеҙ. Был беҙгә генә хас проблема түгел, тотош Рәсәй кимәлендә хәл әлегә шулай. Йәштәр театрға аҙ йөрөй, интернет, мәғлүмәт заманы тиһәк тә, тере һүҙҙән, ысын тойғонан бөйөгөрәк нәмәне уйлап табыуы ҡыйын ул. Шуға ла театр йәшәйеш әйләнешендә тағы ла өҫкә ҡалҡып сығасаҡ. Һуғыш мәлдәре менән сағыштырғанда, беҙ бөгөн балда, майҙа йөҙөп кенә йәшәйбеҙ. Тары бутҡаһы ашап йәшәгәндә лә театрҙы юҡҡа сығармағандар, әле лә ул һаҡланасаҡ. Островский әйткән бит: "Театр - ул милләттең өлгөрөп етеү билдәһе". Театрыбыҙҙы юғалтһаҡ, был милләтебеҙ өсөн ҡара замандар етте, тигән һүҙ буласаҡ.\nТеатр - тамашасы, киңерәк алғанда, теге йәки был милләт үҙен сәхнәнән күреп, үҙенең йәшәү мәғәнәһен аңлаһын өсөн кәрәк, тиҙәр. Бәлки, бына шуның өсөн генә булһа ла заманса драматургия булырға тейештер ҙә. Тик Зиннур Фәрит улы менән барыһы ла килешер: ижадсының өлгөрөп етеүен көтөп ултырырға түгел, ә ижадсыға үҙенең һәләтен күрһәтеү өсөн климат, атмосфера тыуҙырырға кәрәк. Әле генә тиерлек барлыҡҡа килгән заман драматургия һәм режиссура үҙәге республикала ошо атмосфераны тыуҙырыуҙы бурыс итеп ала ла инде. Был милли ижади мөхит милли театрҙарыбыҙ сәхнәһенән күп һорауҙарыбыҙға яуап бирер әле киләсәктә.\nЯҙылған: 13.10.15 | Ҡаралған: 1066


Башҡортостан сода компанияһында яңы етештереү линияһын сафҡа инде\nЭшкәртелгән шыйыҡсаларҙы фильтрлау ҡоролмаһының дөйөм хаҡы 600 миллион һум. Предприятиеға ул ҡалдыҡтарҙы кәметергә форсат бирә. Экология мәсьәләһен хәл итеү менән бер рәттән, предприятиеға өҫтәмә табыш сығанағы ла бар.\nЭшкәртелгән ҡатнашма яңынан һөҙөлөп, ҡаты һәм шыйыҡ ҡалдыҡтарға айырыласаҡ. Уның ҡаты өлөшө төҙөлөш һәм ауыл хужалығында файҙаланыласаҡ. Яңы линия донъя баҙарында фильтрлау ҡоролмалары сығарыусы булараҡ танылған «Андриц» концерны тарафынан ҡуйылған. Компанияла инвестиция проекттары бының менән генә сикләнмәй, йыл аҙағына тиклем предприятиела 1 миллиард 115 миллион һум капиталь һалыуҙар үҙләштереү күҙ уңында тотола. Улар содалағы ҡаты һәм шыйыҡ ҡалдыҡтарҙы эшкәртеү мәсьәләһендә заманса алымдар файҙаланыуға мөмкинлек бирә.


Хәтирәләр (Әхмәтзәки Вәлиди) — версиялар араһындағы айырма — Башҡорт Википедияһы\nХәтирәләр (Әхмәтзәки Вәлиди) — версиялар араһындағы айырма\nХәтирәләр (Әхмәтзәки Вәлиди) (үҙгәртергә)\n09:15, 5 ғинуар 2022 версияһы\n163 байт өҫтәлгән , 4 месяца назад\n08:45, 29 декабрь 2021 версияһы (төҙәтеү)\n09:15, 5 ғинуар 2022 версияһы (төҙәтеү) (кире алырға)\n1923 йылдың башында бер нисә көрәштәше менән бергә Вәлиди Иранға китә. Ирандың [[Мешхед]] ҡалаһы китапханаһында [[Ибн Фаҙлан]]дың "Яҙмалары"н таба (унда X быуат башында [[ғәрәптәр]]ҙең Болғарға башҡорттар ере аша сәйәхәте лә һүрәтләнә). Иранға сығып китерҙән алда ул [[Башҡорт халҡына хушлашыу хаты (Әхмәтзәки Вәлиди)|«Башҡорт халҡына хушлашыу хаты»]]н яҙа һәм уны Башҡортостанға юлланыусылар аша ебәрә.\nИрандан Вәлиди иптәштәре менән [[Афғанстан]] аша (Афған ханы Аманулла уларға аҡса бирә; «Биш ай Афғанстанда» бүлеге) [[Һиндостан]]ға бара, бында [[Европа]]ла һирәк осрарҙай китаптар һатып ала. Пароходта [[Төркиә]]гә бырып етә, ләкин [[Стамбул]] инглиздәр ҡулында булыу сәбәпле Төркиәлә төшә алмай, Европаға китәләр. Европала ун һигеҙ ай йәшәгәндән һуң Вәлиди Төркиәгә килә. [[Париж]]да ул көнсығыш буйынса белгестәр алдында «Ибн Фаҙлан яҙмалары» тураһында сығыш яһай, [[Франция]] һәм [[Германия]] ғалимдары менән таныша («Ун һигеҙ ай Европала»).[[Файл: View of Sultanahmet and Marmara Sea.jpg |thumb|right|220px| Истамбул (Солтанәхмәт районы) һәм Мәрмәр диңгеҙе]]\nЕвропала, [[Берлин]]да саҡта, Вәлиди бер нисә элекке танышын осрата. Үҙ ата-бабаларының ерҙәрен тартып алған Борель баярҙың нәҫеленән булған Эммануил Борелде осратып, уның менән әңгәмәләшә. [[Егән]] йылғаһының көнсығыш яғындағы Ҡалғая тип аталған ерҙәргә хужа булып алған Киндяков (Кинйәкәү) ерҙәре Борелдәргә Тимашевтан мираҫ булып эләгә. Борелдәр усадьбаһы [[Петровский (Ишембай районы)|Петровский]] ауылында (хәҙерге [[Ишембай районы]]) урынлашҡан була. Вәлиди Вәлит олатаһының баярҙар Мельников, Борель менән ер өсөн судлашып йөрөүе тарихын һөйләп үтә. Ә Борель башҡорттарҙан тартып алынған 8 мең гектар ерҙе тик 1892 йылда ғына законлаштырҙыҡ, тип белдерә.\nhttps://ba.wikipedia.org/wiki/Махсус:Сравнение_версий/1104652 ҡабул ителгән


Муниципаль берәмек органдарына депутаттар һайлау ваҡыты ла яҡынлашып килә. 30 октябрҙә яңы булдырылған 54 муниципаль\nберәмектә һайлауҙар үтәсәк.\nБашҡортостанда муниципаль реформа һөҙөмтәһендә һигеҙ ҡала о кругы - Өфө, Стәрлетамаҡ, Салауат, Ағиҙел, Сибай, Октябрьски й, Нефтекама, Күмертау (Межгорьела элегерәк барлыҡҡа килде) булдырылды. Ун ике ҡаланың, район хакимиәттәре булғандарында\n- Белорет, Бөрө һәм Дүртөйлөлә һайлауҙар ике йыл элек үтте,\nшуға ла бында власть органдарына һайлауҙар ике йылдан һуң ғ ына үтәсәк. Республикала муниципаль берәмек һандары буйынса 104 һайлау округы булдырылды.\n13 сентябрҙә кандидаттарҙы күрһәтеү тамамланды. Һайлауҙар 4 0 районда, шулай уҡ Баймаҡ, Бәләбәй, Благовещен, Дәүләкән, И шембай, Мәләүез, Туймазы, Учалы һәм Яңауылда - дөйөм алғанда\n965 бер мандатлы һайлау округтарында уҙасаҡ.\nКандидаттарҙы теркәү ун көн эсендә тамамланды, 23 сентябрҙә н агитация осоро башлана. Уның нисек үтеүен алдан күҙаллауы ауыр.\nЗакон буйынса урындағы һайлауға сәйәси партиялар үҙ кандида ттарын күрһәтә ала. "Берҙәм Рәсәй", КПРФ һәм ЛДПР фирҡәләрен ең һайлау залогын индермәйенсә һәм ҡултамғаһыҙ үҙ кандидатта рын тәҡдим итеү мөмкинлеге бар. Был хоҡуҡ менән улар 26 июнд ә уҙған беренсе этапта файҙаланды ла инде.\nМуниципаль һайлауҙар менән бергә уҙасаҡ БР Дәүләт Йыйылышы\n- Ҡоролтайға өҫтәмә һайлауҙарға кандидаттар күрһәтеү ҙә там амланды. Үҙәк һайлау комитеты мәғлүмәттәре буйынса, дүрт де путатлыҡ мандатына 13 кеше дәғүә итә, уларҙың иң күбеһе (алт ы кеше) 3-сө Гастелло округында теркәлгән.\n26 июндә уҙған һайлау йомғаҡтары буйынса 11 округ һайлауы яраҡһыҙ тип танылған, унда һайлаусыларҙың ни бары 20 процент ы ғына ҡатнашҡан. 30 октябрҙәге һайлауҙың төп проблемаһы бу лып һайлаусыларҙың әүҙем ҡатнашыуы тора.\nБеҙҙә, партия системаһы менән бер рәттән урындағы үҙидарал ыҡты үҫтереү өсөн, закон һәм норматив база булдырылған. Урын дарға ҡараған бар мәсьәләләр ҙә урындағы үҙидаралыҡ, муницип аль органдарға тапшырыласаҡ.\nУрындағы үҙидаралыҡ институты һөҙөмтәһе, граждандар мәнфәғә тенең ни тиклем бойомға ашыуы һайлауҙа булдырыласаҡ сифатлы кадрҙар составынан тора.


Алдан хәбәр ителеүенсә, 28 - 29 октябрҙә Өфөлә Беренсе р еспублика Социаль форумы эшләне. БР Ауыл хужалығы министрлы ғының ҙур залында үткән пленар ултырышта "Берҙәм Рәсәй" парт ияһы инициативаһы менән үткәрелгән был сараға йомғаҡтар яһал ды. Форумдың беренсе көнө менән сағыштырғанда ҡатнашыусылар һаны байтаҡҡа артҡан - 150 урынына 600 кеше булды.\nФойела йәйелдерелгән "Социаль форум" еңеүселәре күргәҙмәһ ендә айырым иғтибарға лайыҡ ете федераль һәм егерме республи ка проекты тәҡдим ителде. Беҙҙең "Башинформ" мәғлүмәт агентл ығының да наградаларға лайыҡ булыуы ҡыуаныслы.\nБашҡортостанда "Социаль форум" конкурсына 100 проект тәҡд им ителгән, уларҙың егерме етеһе конкурстың республика этабы нда еңеүсе тип табылған, уларҙың етеһе федераль кимәлдә еңеү гә өлгәште.\nПленар ултырышта, конкурсҡа йомғаҡ яһар алдынан, БР Прези денты, "Берҙәм Рәсәй" сәйәси партияһының Юғары советы ағзаһы\nМортаза Рәхимовтың форумда ҡатнашыусыларға һәм уны ойоштор оусыларға мөрәжәғәте уҡып ишеттерелде. Унда Хөкүмәт башлығын ың форумды ойоштороуҙы хуплауын һәм был сараның халыҡ менән бәйләнеште көсәйтәсәгенә, эште йәнләндерәсәгенә ышанысы белд ерелә.\n"Социаль форумды үткәреү инициативаһы йәмәғәт һәм сәйәси берләшмәләрҙән, илдең алдынғы сәйәси көсө - "Берҙәм Рәсәй" с әйәси партияһынан сығыуы иғтибарға лайыҡ. Был социаль сәйәс әттең көнүҙәк мәсьәләләрен хәл итеүгә йүнәлтелгән реаль соци аль партнерлыҡтың барлыҡҡа килеүенә тағы бер дәлил", - тиелә


«Атайсал»лы ла, балаҫлы ла булды!\n25 Ғинуар 2020, 15:25\nБаҫмабыҙ йыл да уҡыусыларын шәп бүләктәр уйнатып ҡыуандыра. Был юлы гәзитебеҙгә бер йылға яҙылыусылар араһында бағыусыбыҙ Нур Азамат улы Тажетдинов биргән балаҫты уйнаттыҡ. Лайыҡлы бүләк лайыҡлы кеше ҡулдарына эләкте. “Атайсал”ды тәүге көндәренән алдырып барған Сәғәҙәт Ғәтиәт улы Ишбирҙин балаҫтың бәхетле эйәһе булды. Тулыраҡ сайтта уҡығыҙ\nБаҫмабыҙ йыл да уҡыусыларын шәп бүләктәр уйнатып ҡыуандыра. Был юлы гәзитебеҙгә бер йылға яҙылыусылар араһында бағыусыбыҙ Нур Азамат улы Тажетдинов биргән балаҫты уйнаттыҡ. Лайыҡлы бүләк лайыҡлы кеше ҡулдарына эләкте. “Атайсал”ды тәүге көндәренән алдырып барған Сәғәҙәт Ғәтиәт улы Ишбирҙин балаҫтың бәхетле эйәһе булды.\nТоғро уҡыусыбыҙ ғүмер буйы мәғариф өлкәһендә эшләй. Ул бәләкәй сағынан отҡорлоғо менән айырылып тора, һандарҙы ярата. Шуға күрә һис икеләнмәйенсә уҡытыусылыҡ һөнәрен һайлай һәм ғүмерен теүәл фәндәр уҡытыуға бағышлай. Юғары партия мәктәбен, Магнитогорск педагогия университетын тамамлай ул. Утыҙ йылға яҡын 1-се Этҡол һәм Иҫке Сибай ауылы мәктәптәрендә директор вазифаһын башҡара Сәғәҙәт Ғәтиәт улы. Шулай уҡ биш йыл “Сибай” совхозында партком секретары ла була. Район халыҡ мәғарифы бүлегендә инспектор булып та эшләй. Хөкүмәт тә уның хеҙмәтен юғары баһалай. Сәғәҙәт олатай—Рәсәй Федерацияһының һәм Башҡортостандың атҡаҙанған уҡытыусыһы. Уның күп төрлө Почет грамоталары ла бихисап.\nСәғәҙәт Ғәтиәт улы үҙенә тормош иптәше итеп Стәрлетамаҡ районынан йәш уҡытыусы ҡыҙ Фәриҙәне һайлай. Һөйөклө ҡатыны менән улар дүрт ҡыҙ һәм бер ул тәрбиәләп үҫтерә. Игеҙәктәренең береһе Вилүр әлеге көндә Магнитогорск ҡалаһында ғүмер итә. Уның һыңары Гүзәл—Сибайҙа. Авиация институтын тамамлаған Вилүрә ҡыҙҙары ла Сибай ҡалаһында ғаиләһе менән йәшәй. Люциә исемле ҡыҙҙары атаһы менән әсәһенең юлын дауам итеү теләге менән шулай уҡ уҡытыусы һөнәрен һайлай. Уртансы ҡыҙҙары Зөһрә, тормош иптәшен юғалтҡандан һуң, Иҫке Сибай\nауылында ата-әсәһе менән бергә йәшәй, уларҙы ҡарай.\nДанлыҡлы уҡытыусы Сәғәҙәт Ғәтиәт улы “Атайсал” гәзитенең бер мәҡәләһен дә ҡалдырмай уҡып бара. “Гел башҡа баҫмалар менән сағыштырам яратҡан гәзитемде. Ул йөкмәткеһе менән дә, фотоларының сифаты менән дә айырылып тора. Һәр бер авторҙың яҙмаларын йотлоғоп уҡыйым. Быйыл да “Атайсал” менән бергә булыр өсөн гәзиткә бер йылға яҙылып ҡуйған инем. Бына хәҙер балаҫлы ла булып ҡыуанып ултырам,”—тип шатлығы менән уртаҡлашты уҙаман.\nҺүрәттә: Сәғәҙәт һәм Фәриҙә Ишбирҙиндар гәзитебеҙҙең баш мөхәррире Хәйҙәр Тапаҡов менән.


Яңы күп функциялы үҙәк асылды\nҒафури районының Сәйетбаба ауылы республикабыҙҙа бай тарихы һәм мәҙәниәте булған иң ҙур башҡорт ауылдарының береһе булып тора. Ул йылдан-йыл үҫә, төҙөкләнә бара. Бөгөн иһә ауылда күп фунциялы үҙәк асылыуы – халыҡ өсөн айырыуса ҡыуаныслы ваҡиға булды.\nРайон хакимиәте башлығы Фәнзил Сыңғыҙовтың ярҙамы менән махсус бүлмә булдырылып, ремонт эшләнде. Ауыл хакимиәте башлығы Айрат Сәйфуллин әйтеүенсә, бығаса ябай ғына белешмә өсөн дә алтмыш саҡрымдағы район үҙәгенә йөрөгән халыҡ күп мәшәҡәттәрҙән ҡотолған. Һәр кеше төрлө дәүләт учреждениеларының хеҙмәттәренән – ғариза биреүҙән башлап башҡарма йәки башҡа төрлө орган ҡарарҙарының һөҙөмтәләрен алыуға тиклем – бер урында файҙаланырға мөмкинлек алған.


Өфө - инвестициялар йәлеп итеүсәнлек буйынса Рәсәйҙә өсөнсө ҡала // Иҡтисад | новости башинформ.рф\nӨфө - инвестициялар йәлеп итеүсәнлек буйынса Рәсәйҙә өсөнсө ҡала\n12:28, 2 ноября 2009 Иҡтисад\nРБК компанияһы Рәсәй ҡалаларының инвестициялар йәлеп итеүсәнлек рейтингын баҫып сығарҙы. Унда 250 меңдән ашыу кеше йәшәгән 58 ҡала ҡатнашты.\nӨфө күрһәткестәр арта барыуы иҫәбенә унынсы урындан өсөнсө урынға күтәрелде.\nРейтинг төҙөгәндә күп параметрҙар иҫәпкә алынды: баҙар күләме, ҡала финанстары,төҙөлөш, сауҙа күләме, халыҡтың етеш тормошо һәм именлеге.\nЛидерлыҡты Екатеринбург яуланы, икенсе урында – Краснодар, өсөнсөлә – Өфө. Унан ҡала Ҡазан, Сургут, Новосибирск, Омск, Дондағы Ростов, Красноярск, Төмән килә.\nРейтинг төҙөүселәр иҫәпләүенсә, торлаҡҡа хаҡтар бар ерҙә лә үҫте, ләкин төҙөлөшкә сығымдар йылдамыраҡ арта. Ә бына ваҡлап һатыу сауҙа әйләнешендә ҙур һәм урта ойошмалар өлөшө кәмене. Иң мөһим күрһәткестәр иҫәбендә — именлек, был бигерәк тә ҙур ҡалалар өсөн актуаль. Теркәлгән енәйәттәрҙең күп өлөшөн элеккесә урлашыуҙар, талауҙар, һөжүм итеүҙәр тәшкил итә. Был, беренсе сиратта, халыҡтың тормош кимәленә һәм хеҙмәт баҙарындағы хәлгә бәйләнгән.


Башҡортостанда 1 мең 400 кеше талпан ҡаҙалып дауаханаларға мөрәжәғәт иткән | ГТРК «Башкортостан» — Новости Уфы и РБ\nБашҡортостанда 1 мең 400 кеше талпан ҡаҙалып дауаханаларға мөрәжәғәт иткән\n06 мая 2016 — 16:38\nУларҙың араһында балалар күп. Гигиена һәм эпидемиология үҙәге лабораторияларында тикшерелгән 616 талпандың 41 энцефалитлы булыуы асыҡланған. Республикала әлегә боррелиоз менән ауырыу осраҡтары теркәлмәгән. Шулай ҙа хәл бик ауыр булып ҡала. Республиканың һаулыҡ һаҡлау министрлығы тәбиғәткә сыҡҡанда бик һаҡ булырға кәңәш итә. Илдә 30 мең кеше талпандан һаҡланыу өсөн аҡса һорап Рәсәйҙең ҡулланыусылар хоҡуҡтарын күҙәтеү хеҙмәтенә һәм һаулыҡ һаҡлау министрлығына петиция әҙерләгән. Рәсәйҙә талпандар геометрик прогрессияла арта, урмандарҙы, баҫыуҙарҙы был бөжәктәрҙән таҙартыуҙы мотлаҡ тергеҙергә кәрәк тиелә унда.


Халыҡ менән бәйләнештә - эске эштәр министры // Йәмғиәт | новости башинформ.рф\nХалыҡ менән бәйләнештә - эске эштәр министры\n9:46, 8 декабря 2010 Йәмғиәт\nШишәмбе, 14 декабрҙә, «Версия Башкортостана» гәзите мөхәрририәтендә сираттағы «ҡыҙыу линия» ойоштороласаҡ.\n15 сәғәттән 17-гә тиклем уҡыусылар һорауҙарына (8-347) 272-79-16 телефоны аша БР буйынса эске эштәр министры Игорь Алешин яуап бирәсәк. Яуаптар «Версия»ның 17 декабрҙәге һанында донъя күрәсәк.\nХәтерегеҙгә төшөрәбеҙ, был даими рубрика. Юристар һәм һәр төрлө ведомство хеҙмәткәрҙәренең халыҡ менән аралашыуы айына ике тапҡыр – һәр икенсе һәм дүртенсе шишәмбе үткәрелә.\n«Ҡыҙыу линия»ға мөрәжәғәттәрҙең географияһы киң, ул бигерәк тә бушлай юридик ярҙам табыуы ҡыйын булған райондар халҡы өсөн уңай.\nЮристар уҡыусылар менән туранан-тура аралашҡанда бик күп һорауҙар бирелә. Кешеләр йәнә үҙ һорауын гәзиттән ҡырҡып алынған купонға ла яҙып ебәрә ала, купон, ҡағиҙә булараҡ, гәзиттең 15-се битендә бирелә. Компетентлы кешенең ҡултамғаһы менән яуап икенсе даими рубрикала – “Һеҙҙең хоҡуҡ” битендә баҫылып сығасаҡ.\nТеги: ҡыҙыу линия, версия башкортостана


Диктор ҙа, адвокат та йырлап ярышты\n19 Февраль , 11:00\nПрезидент фондының мәҙәниәт инициативалары грант конкурсында еңеү яулаған "Урал аръяғы тауышы" шоу-проектының яңы миҙгеле быйыл ярышыусыларға ла, остаздарға ла, тамашасыларға бик күп сюрприздар әҙерләгән. Иң беренсе – төп приз 100 һумға еткерелгән! Бынан алдағы өс миҙгелдә лә ул 50 мең тәшкил иткәйне. Был юлы конкурс аҙағында иң яҡшы остаз да билдәләнәсәк. Әйткәндәй, остаздар составы ла яңырҙы: элеккеләрҙән Светлана Үтәйева ғына ҡалып, уға Зилиә Бәхтиева, Екатерина Ямщикова, Таһир Әсәҙуллиндар ҡушылды.\nСибайҙа “Урал аръяғы тауышы” шоу-пректының яңы миҙгеле башланды. Шоу проекттың ойоштороусылары -- Сибай ҡалаһы хакимиәте, мәҙәниәт идаралығы, Халыҡ мәҙәниәте һәм ял үҙәге.\nПрезидент фондының мәҙәниәт инициативалары грант конкурсында еңеү яулаған сара быйыл ярышыусыларға ла, остаздарға ла, тамашасыларға бик күп сюрприздар әҙерләгән. Иң беренсе – төп приз 100 һумға еткерелгән! Бынан алдағы өс миҙгелдә лә ул 50 мең тәшкил иткәйне. Был юлы конкурс аҙағында иң яҡшы остаз да билдәләнәсәк. Әйткәндәй, остаздар составы ла яңырҙы: элеккеләрҙән Светлана Үтәйева ғына ҡалып, уға Зилиә Бәхтиева, Екатерина Ямщикова, Таһир Әсәҙуллиндар ҡушылды.\nКисә шоу-проекттың беренсе “һуҡыр тыңлауҙарында” остаздар 69 ҡатнашыусы араһынан 42 кешене һайлап алды. Улар туплаған командаһы менән бер айға яҡын эшләп, батлға әҙерләйәсәк.\n--Миҙгел уңышлы ғына асылды. Бөтәһе 80-гә яҡын заявка ҡабул иттек, шуларҙың 70-кә яҡыны конкурста ҡатнашты. Һәр ваҡыттағыса конкурсты Сибай телевидениеһы, “Сәләм” каналы аша тура эфирҙан ҡарау мөмкинлеге тыуҙырылды. Шоу-проектты уңышлы килеп сыҡһын өсөн тырышыусы ижади төркөмгә ҙур рәхмәт! Ҙур эш атҡарҙыҡ. Ирекмәндәр ныҡ ярҙам итте. Алда беҙҙе тағы ҡыҙыҡлы сығыштар, батл, финал көтә, -- тине Сибай ҡалаһының мәҙәниәт идаралығы начальнигы урынбаҫары Гөлгенә Теләүшина.\nБыйыл ярышҡа йәштәр күп килгән. БДУ-ның Сибай институтынан да, сәнғәт колледжынан да ҡыҙҙар –егеттәр күп ҡатнашты. Өфөләр айырым әүҙемлек күрһәтте. Бәләбәй, Белорет, Учалы, Күгәрсен, Әбйәлил тарафтарынан кеше күп булды. Үҙебеҙҙең күршеләр – хәйбуллалар күмәк килгән. Баймаҡтар, йылайырҙар ҙа сығыш яһаны. Шулай уҡ күрше Силәбе өлкәһенең Ҡыҙыл районынан, Магнитогорск ҡалаһынан ярышыусылар булды. Ҡатнашыусылар араһында БСТ каналы дикторынан алып, адвокатҡа ҡәҙәр йырсыларҙың сығыш яһауы таң ҡалдырҙы.\nСюрприздар бының менән генә бөтмәне: былтырғы миҙгел остазы – Вероника Озерцова Силәбе ҡалаһынан килеп сәхнәгә сыҡты. Ошондай тауышлы йырсы конкурсҡа килгәнме икән, тип бөтә остаздарҙа уға шундуҡ әйләнде. Алып барыусы Инна Пивоварова ла йырлап ебәрҙе. Алып барыусы Фәиз Үҙәнбаев өсөн дә шоу-проекттың яңы миҙгеле дебют булды.


7 Апрель 2020, 16:32\nБынау матур яҙ көндәрендә өйҙән сыҡмай ултыр инде... Әммә шулай кәрәк.\nБелем усаҡтары ябыҡ. Коронавирус арҡаһында уҡыусыларға һәм уҡытыусыларға өйҙәрендә ҡалырға тәҡдим ителде. Уҡытыу дистанцион технологияларҙы ҡулланып алып барыла. Балаларға ла, өлкәндәргә лә еңелдән түгел. Яңыса уҡыу, өй шарттарында белем алыу ҙур яуаплылыҡ та талап итә. Көн режимы ла, йәшәү рәүеше лә үҙгәрҙе.\nИртәгеһе көндө алдан уҡ планлаштырып ҡуйыуың яҡшыраҡ. Ниндәй дәрестәр буласаҡ, беренсе сиратта нимәгә күберәк иғтибар бүлергә? Иртән тороп, үҙеңде, бүлмәңде тәртипкә килтерергә, сәй эсеп алырға, смартфоныңды ҡулыңдан төшөрмәй, синыфташтарыңдың ватсаптағы төркөмдә бер туҡтауһыҙ яуҙырған хәбәрҙәрен уҡып өлгөрөргә, шул арала атай-әсәйҙәр төркөмөнән дә файҙалы мәғлүмәттәрҙе белеп торорға кәрәк. Ярай әле, һин ғаиләләге берҙән-бер уҡыусы булһаң, ә өсәү булып, бер компьютерға сират көтөп ултырырға тура килһә? Хәйер, уҡытыусылар был хаҡта белеп торалыр һәм дистанцион белем биреүҙең бүтән формаларын да ҡулланалыр, ватсап, «Бәйләнештә» селтәре аша ла эшләйҙәрҙер.\nТәүге дәрестәр үтте, өйгә эштәр ҙә бирелде. Кем онлайн-дәрес буйынса конференцияға инә алмаған, кем «сығып осҡан», яңы тема буйынса бер ни ҙә аңламай ҡалды, әлбиттә. Атай-әсәйҙәр, видеодәрестәр ярҙамында иптәштәрҙе ҡыуып етергә кәрәк. Өйгә эштәрҙе ваҡытында үтәп, уҡытыусыға ебәреп тормаһаң, өйөлөп китәсәк. Киләһе аҙнанан «икеле» лә сәпәй башларҙар әле.\nКоронавирус бөтә донъяны хәүеф аҫтында тота. Әммә төшөнкөлөккә бирелмәйек, дуҫтар. Көн һайын ялға, күңелебеҙгә ятҡан матур шөғөлдәргә лә ваҡыт бүлеп, үҙебеҙгә шатлыҡлы мәлдәр бүләк итәйек. #домаяҡшыраҡ


Быйылғы йәй ҡортсолар өсөн бигүк уңышлы булманы\nБалдың күләме күп түгел, етмәһә хәҙер айыуҙар менән дә бүлешергә кәрәк. Бигерәк тә тайыштабандар Ғафури районы умарталыҡтарына ҙур зыян килтергән.\n«Умарталарҙың иң ауырын, иң баллыһын ғына һайлап алалар», - тип көйә Виталий Гордеев. Үткән айҙан алып айыуҙар Ғафури районы ҡортсоларының баш бәләһенә әйләнә. Тайыштабандар татлы ризыҡҡа һунар башлаған. Әлегә тиҫтәгә яҡын умарта емерек хәлдә. Килем сығанағы булған шөғөл күп ваҡыт һәм көс талап итә. Быға өҫтәп, ҡырағай хайуандар башҡарылған эште селпәрәмә килтерә.\nВиталий Гордеев, умартасы: «Ҡайһы бер ҡорстолар урман янындағы умарталыҡтарын өйөнә күсерергә мәжбүр булды. Уларҙың мөмкинлектәре бар, беҙҙә иһә 310 умарта иҫәпләнә. Ундай күләмле йөк менән йыраҡ китә алмайбыҙ».\nҺуңғы көндәрҙә айыуҙар был умарталыҡҡа ҡунаҡҡа йыш килә. Ваҡыты ла билдәле: киске туғыҙҙан алып таңғы алтыға тиклем уларҙы көттә тор. Етмәһә, ҡырағай хайуан яңғыҙ ғына йөрөмәй.\nБынан ярты км йыраҡлыҡта ташландыҡ баҡса урынлашҡан. Унда сейә, алма ағастары үҫә. Тәүҙә тәмлетамаҡ тайыштабандар шул биләмәгә эйәләй, һуңынан умарталыҡҡа һөжүм итә башлай. «Хәҙер яҡын тирә ҡомһоҙ айыуҙарҙың һаны егермегә етте»- тип хәүефләнә ҡортсолоҡ менән шөғөлләнеүселәр.\nҒафури районында йәмғеһе 70 айыу иҫәпләнә. Ҡырағай хауандар, хатта, ауыл тирәһенә лә яҡынлашҡан. Был хаҡта район хакимиәте, полиция бүлегенә ялыуҙар ҙа артҡан.\nҒафури районы йүкә балы менән данлы. Ямғырлы йәй генә ҡортсоларҙың мул уңышын юҡҡа сығарҙы. Айыуҙар ҙа ҡалышмай. Бәләнең төп сәбәбе - имән сәтләүегенең аҙ кимәлдә булыуында, ти һунарсылар. Ә инде был ҡырағай хайуанды аулар өсөн махсус рөхсәт кәрәк. Юғиһә яуаплылыҡҡа тарттырылыуың ихтимал.\nИлмир Ғималетдинов, Башҡортостан тәбиғәттән файҙаланыу һәм экология министрлығының бүлек етәксеһе: «Ғафури районының «Һунарсылар һәм балыҡсылар ассоциацияһының» айыу ауларға рөхсәте бар. Шулай уҡ дөйөм файҙаланыу урындарында ла быға ризалыҡ бирелгән. Барлығы - 8 рөхсәт ҡағыҙы тапшырылған. Тимәк, урында һунарсылыҡ эше яйға һалынмаған. Ойоштора белергә кәрәк».\nБашҡортостанда тайыштабандарҙың һаны 1400 тирәһе. Күп тә, шул уҡ ваҡытта аҙ ҙа һымаҡ. Августан алып бер йыл дауамында 158 һоро айыуҙы ауларға квота бүленгән. Уларға һунар миҙгеле иһә 30 ноябргә тиклем дауам итә.\nҠортсолар иһә ҡырағай хайуан менән үҙаллы көрәшен дауам итә. Ҡарауылда - бер өйөр эт. Улар айыуҙарҙың килеүен тиҙ хәбәр итә. Төнгөлөккә умарталыҡ тирәләй яҡтылыҡ ҡоролмалары ла ҡуйылған. Был да үҙенә күрә - ҡурҡытыу сараһы. Тик тайыштабандар уға бер аҙ өйрәнгән дә инде. Мылтыҡ менән һауаға атыуҙан ғына ҡасыу яғын ҡарайҙар.


«Киске Өфө» гәзитенең сайты - ЭЛЕКТРОН ХӘТЕР КИТАБЫ ИҪТӘЛЕКТӘР ҺАҠЛАЙ - 2019 - Мәҡәләләр\n"Аҡыллы төбәк" проекты тормошҡа ашырыла башлау менән, баш ҡалала яйлап ҡына барлыҡ хеҙмәттәр цифрлаштырыуҙың иң ябай варианты булған электрон системаға күсә башланы. Был - заман талабы, сөнки ваҡыт тиҙ аҡҡан осорҙа барлыҡ мәғлүмәт кешенең ҡул аҫтында, йәғни кеҫә телефонында булырға тейеш. Интернетты күптәр сүп ояһы менән сағыштырһа ла, уны йәштәрҙе патриотик рухта һәм быуындар күсәгилешлегендә тәрбиәләү маҡсатында ла файҙаланырға мөмкин.\nӨфө ҡалаһының "Махсуслаштырылған хеҙмәтләндереү комбинаты" муниципаль бюджет учреждениеһы ошо маҡсаттан бер нисә йыл элек "Электрон хәтер китабы" IT-проектын тормошҡа ашыра башлағайны. Бөгөн ошо атамалағы сайт кешеләрҙең иҫтәлеген һаҡлау, ғаилә архивын һәм шәжәрәһен төҙөү төп маҡсаты булып торған электрон зыярат базаһына әүерелде. "Ерләнгән урыны" бүлеге яҡын кешегеҙ ятҡан урынды табырға ярҙам итә. "Ҡулланыусының шәхси кабинеты" булдырып һәм шуның аша инеп, мәңгелек йортонда ятыусыларҙың фотоларын, биографияһын өҫтәргә мөмкин. "Махсуслаштырылған хеҙмәтләндереү комбинаты" муниципаль бюджет учреждениеһы директоры Руслан Кинйәкәйев бөгөн сайтта 1370 шәхси кабинет булыуын һәм көнөнә уны уртаса 260 кеше (дөйөм алғанда 161500) ҡарауын билдәләй. Сайттың мобиль версияһы ла эшләй.\nҠала зыяраттарында 1200 хәрби ҡәберлек иҫәпләнә, улар, нигеҙҙә, "Сергиев" һәм "Көньяҡ" зыяратта. Шулай уҡ "Билдәле кешеләр" бүлегендә 260 кешенең рәсеме, ерләнгән урыны, биографияһы, наградалары тураһында мәғлүмәт индерелгән. Һуғыш ветерандарының һәм ҡатнашыусыларының күпселеге исемлектә урын алған. Уны тулыландырыу буйынса "Юнармия" Бөтә Рәсәй балалар-үҫмерҙәр хәрби-патриотик ижтимағи хәрәкәтенең Өфө бүлексәһе менән хеҙмәттәшлек тураһында килешеү төҙөлгән.\nӘйткәндәй, республикала, Рәсәйҙә генә түгел, хәҙер инде донъяла танылыу яулаған Башҡорт Википедияһы ла республиканың билдәле кешеләре, арҙаҡлы шәхестәре тураһындағы мәҡәләләрҙә уларҙың ерләнгән урынын күрһәтеп, "Электрон хәтер китабы" сайтына һылтанма ҡуя. Сөнки глобаль энциклопедияның башҡорт тел бүлеге - икенсел сығанаҡ һәм ул һәр ваҡыт беренсел сығанаҡтарға ғына таянып эш итә. Абруйлы сығанаҡтарҙың электрон варианттары бик аҙ булыуынан сығып ҡарағанда ла, "Махсуслаштырылған хеҙмәтләндереү комбинаты" муниципаль бюджет учреждениеһы бик файҙалы һәм кәрәкле эш башҡара, тип әйтергә нигеҙ бар.


Иглиндә авария хәлендәге һәм иҫкергән торлаҡтан күсереү республика программаһы йылдам тормошҡа ашырыла\nКөҙәй ҡасабаһында ла бер юлы өс яңы йорт ҡалҡып сыҡты. Һикһәндән ашыу ғаилә өр-яңы фатир асҡыстарын алып һөйөндө.\nМария Концевенко ҡарт көнөндә заман талаптарына яуап биргән уңайлы фатирға күсеүенә шат. Сөнки ҡышҡы һыуыҡтарҙа иҫке йортта өлкән йәштәге ханыма ҡыйынға тура килгән, иҙән ярығынан өргән ел үҙәгенә үткән. Ә яҙлы-көҙлө түбәнән һыу аҡҡан, етмәһә, йорт эргәһендәге юл батҡаҡҡа әйләнгән.\nФатир хужалары асҡыстарын тулҡынланып ҡабул итте. Ни тиһәң дә, улар был көндө йылдар буйы көткән. Әйткәндәй, был йорт районда һуңғыһы түгел. Программа буйынса төбәктә торлаҡ төҙөлөшө дауам итәсәк. Урман һәм Охлебинин ауылдарында ла ошондай уҡ шарттарҙа йәшәүселәрҙе күсереү ҡаралған.\nӨй туйлаусыларҙың шатлығының иге-сиге юҡ. Шулай булмай ни, хәҙер уларға сатлама һыуыҡтар ҡурҡыныс түгел. Сөнки яңы фатирҙа бөтә шарттар тыуҙырылған, ҡаланыҡынан һис тә кәм түгел.\nФатир хужалары ҡыуаныслы мәшәҡәт кисерә, уларҙың һәр береһенең йөҙөндә бәхетле йылмайыу.\nРеспублика программаһына ярашлы, һикһән дүрт ғаилә торлаҡ шарттарын яҡшыртыуға өлгәште. Яңы фатирҙа бөтә уңайлыҡтар ҙа бар. Әлегә хужалар көнкүреш кәрәк-яраҡтарын, кейем-һалымдарын урынлаштыра.\nИҫке йорттарҙы һүтеп, яңыларын төҙөү районда уңышлы хәл ителә. Ә әлеге йәнәш төҙөлгән өс йорт биләмәһендә балалар майҙансығын сафҡа индереп, тирә-яҡты йәшелләндереү, уңайлыҡтар булдырыу саралары ҡаралған.


Европа ҡалаларында Наурыҙ байрамы\n«Төрксой» халыҡ-ара ойошмаһы Париж, Кельн һәм Вена ҡалаларында Наурыҙ байрамы үткәрҙе. Был сара шулай уҡ ЮНЕСКО-ның 70 йыллығына арналды һәм Рәсәй, Әзербайжан, Ҡаҙағстан, Төркмәнстан, Ҡырғыҙстан илдәренең был ойошмалағы даими вәкиллектәре ярҙамында уҙғарылды.\nҺәр йыл һайын донъяла Наурыҙ байрамын 2 миллиард кеше билдәләй. 2010 йылда Наурыҙ байрамы Берләшкән Милләттәр ойошмаһы ҡарары менән ЮНЕСКО-ның Бөтә донъя мәҙәни мираҫы исемлегенә индерелгән. Әлеге байрам сиктәрендә «Төрксой» ағзалары булған илдәрҙән, шулай уҡ Молдованан һәм Монголиянан килгән сәнғәт оҫталары ҙур концерт программаһы менән сығыш яһаны. Башҡортостандан был сарала «Арғымаҡ» һәм «Әс-сәләм» төркөмдәре ҡатнашты. Башҡорт йырсылары башҡарған «Уралым» йырын Европа тамашасыһы алҡышлап ҡабул итте.\nЮНЕСКО бинаһында шулай уҡ төрки халыҡтарҙың рухи-мәҙәни мираҫын һүрәтләүсе «Наурыҙ биҙәктәре» тип исемләнгән фотокүргәҙмә үтте. Артабан байрам Кельн ҡалаһында дауам итте. Европала Наурыҙ байрамын билдәләү Хофбург император һарайында тамамланды.


Ҡурай, бейеү сәнғәте аша халыҡ һөйөүен яулаған Рәйес Низаметдинов баш ҡала сәхнәһендә алтын юбилейын туйланы.\nҺөнәре буйынса ауыл хужалығы белгесе Рәйес Йәүҙәт улының бар булмышы ижадтан, моңдан туҡылған. Башҡорт бейеү сәнғәтен өйрәнеп, уны киләсәк быуындарға бар камиллығында тапшырыуҙы маҡсат итеп ҡуйған сәхнә оҫтаһының байрамы ҡурайсыларҙы, бейеү коллективтарын, ябай тамашасыларҙы бергә тупланы.\n«Тарпандар», «Марш» бейеүе, «Ҡара-ҡаршы», «Ҡайын һуты», «Солоҡсолар»,\n«Алтын йыуыусылар», «Тиле йәшлек». Рәйес Низаметдинов ижад иткән бейеүҙәр¬ҙең һәр береһенең үҙ тарихы. Халыҡсан бейеүҙәр республика ҡала-райондары сәхнәләрендә яратып башҡарыла. Шул иҫәптән Учалы филармонияһында.\nСәнғәт донъяһына һәр кем үҙ юлы менән килә. Ә ижадсы өсөн был мөхиттең мөғжизәләр иле икәнен тойоп, үҙе лә шуның бер өлөшө булып китһә ҙур бәхет. Тамашасы ихтирамын яулаған Рәйес Низаметдиновтың йөрәгендә бейеү сәнғәтенә оло һөйөү йәшәй. Ул ғүмерлек ҡомар...


Бүләк алып ҡыуандылар\nРайон балалар китапханаһында «Йәй һәм китап» конкурсына йомғаҡ яһалып, бик матур байрам үтте. Унда бөтә ауылдарҙан да бәйгелә әүҙем ҡатнашҡан балалар йыйылды. Китапханасы Ләйлә Ишкинина ҡунаҡтарҙы сәләмләп, һәр береһе менән таныштырып үткәс, күңелле квест башланды. Балалар уйында бик дәртләнеп ҡатнашты, ҡатмарлы этаптарҙы сәмләнеп уҙҙы. Уҡыған әҙәби әҫәрҙәрҙе, яратҡан геройҙарын иҫкә төшөрҙөләр.\nБәйге шарттарына ярашлы, ҡыҙҙар һәм малайҙар йәй дауамында 20-нән ашыу китап уҡырға һәм номинациялар буйынса ижади эш башҡарырға тейеш ине. «Иҫке әкиәтте – яңыса» тигәнендә Рәсәй халыҡтары әкиәттәренә ҡарата фанфик яҙырға, «Әкиәттәр – серле донъя» исемлеһендә яратҡан халыҡ әкиәте сюжеты буйынса һүрәт төшөрөргә, «Китаптың мәңгелек юлдашы» бәйгеһендә үҙ ҡулдарың менән китап ҡыҫтырғысы эшләргә тәҡдим ителде. Ижади эштәрҙән ойошторолған күргәҙмә лә матур ине.\nИң күңелле мәл – бүләкләү өлөшөн һәр кем тулҡынланып көтөп алды. Тәүҙә «Йәйге уҡыу лидеры» исеменә лайыҡ булған Исламбай вәкиле Динар Халиҡовты тәбрикләнеләр. Артабан номинацияларҙа еңеүселәр бүләкләнде. Иҫке әкиәтте яңыса яҙыусылар араһында беренсе урын – Иҫке Мөсәттән Йәмилә Биктановаға, икенсе урын Байназарҙан Вәсилә Әйүповаға бирелде. Өсөнсөгә Мораҙымдан Мәүлиҙә Әминева менән Ҡотандан Нурсиә Нәҙершина сыҡты. «Әкиәттәр – серле донъя» номинацияһында беренселекте Аҫҡарҙан Гөлсимә Мырҙабулатова алды. Ғәлиәкбәрҙән Таңсулпан Исламбаева менән Ҡолғананан Гөлмирә Вәлиева – II, Әтектән Гөлшат Сәлихова менән Ғәҙелгәрәйҙән Шәүрә Сәғитова өсөнсө урын яуланы. «Китаптың мәңгелек юлдашы» номинацияһында беренсе урынды – Килдеғолдан Розалиә Көмөшбаева, икенсе урынды Иҫке Монасиптан Яҙгөл Йомағолова алды. Нәбиҙән Розана Сафинаға дәртләндереү призы тапшырылды.


Республика беренселегенә юлланалар\nМораҡ ауылында волейбол буйынса ир-егеттәркомандалары араһында зональ ярыштар үтте.\nМораҡ ауылында волейбол буйынса ир-егеттәр командалары араһында зональ ярыштар үтте. Республика кимәлендә үтәсәк ярыштарҙың финалына үтер өсөн Көйөргәҙе, Күгәрсен, Федоровка райондарынан килгән спортсылар ярышты. Көсөргәнешле барған ярышта беҙҙең спортсылар еңеү яулап, федоровкалар менән бергә республика ярыштарында ҡатнашыу хоҡуғын алды.\nЯҡташтарыбыҙға уңыштар һәм юғары һөҙөмтәләр теләйек.\nИлнур СӘЙФУЛЛИН, район хакимиәтенең йәштәр эштәре буйынса, спорт һәм бәлиғ булмағандар бүлеге начальнигы.


Баш ҡала халҡын экологик акцияға саҡыралар // Иҡтисад | новости башинформ.рф\nБаш ҡала халҡын экологик акцияға саҡыралар\n12:10, 30 сентября 2015 Иҡтисад\nӨФӨ, 2015 йыл, 30 сентябрь. /«Башинформ» мәғлүмәт агентлығы, Ксения Калинина/.\nЙома, 2 октябрҙә, Башҡортостандың Урмансылар паркында «Йәшә, урман!» һәм «Таҙа урман» экологик акциялары уҙғарыла. Өмә мәҙәни-күңел асыу программаһы менән тамамланасаҡ.\nСара республиканың Урман хужалығы министрлығы һәм ҡала хакимиәтенең Йәштәр сәйәсәте комитеты, Йәштәрҙең мәшғүллегенә булышлыҡ итеү үҙәге ярҙамы менән «Мехуборка» компанияһы тарафынан ойошторола.\nПарк биләмәһен таҙартыуҙан тыш, ылыҫлы ағастар ултыртыу ҡаралған. Акцияла теләге булған һәр кеше, шулай уҡ ойошмалар ҡатнаша ала. Барыһына ла бирсәткә, сүп-сар йыйыу өсөн тоҡсай бирелә, тип хәбәр иттеләр Башҡортостан Урман хужалығы министрлығының матбуғат хеҙмәтендә.\nСара иртәнге сәғәт 10-да башлана. Адресы: Урман тыҡрығы,1.\nТеги: экологик өмә,акция,урман


Башҡортостан Республикаһы һәм Ҡаҙағстандың Павлодар өлкәһе араһында хеҙмәттәшлек тураһында килешеү төҙөлдө\n9 ноябрҙә Силәбелә XIV Рәсәй һәм Ҡаҙағстан төбәк-ара хеҙмәттәшлек форумында Башҡортостан Республикаһы Хөкүмәте һәм Павлодар өлкәһе Аҡыматы араһында сауҙа-иҡтисади, фәнни-техник һәм гуманитар өлкәләрҙә хеҙмәттәшлек тураһында килешеү төҙөлдө. Документты ҡул тамғалары менән Башҡортостан Башлығы Рөстәм Хәмитов һәм Павлодар өлкәһе Аҡымы Булат Бакауов нығытты.\nКилешеү ике яҡлы бәйләнештәрҙе үҫтереү һәм төбәктәрҙең иҡтисади хеҙмәттәшлегенә булышлыҡ итеүҙе маҡсат итеп ҡуя. Уға ярашлы төбәктәр химия һәм нефть химияһы сәнәғәте, ауыл хужалығы, машина төҙөү, транспорт, фән, мәҙәниәт, мәғариф, йәштәр сәйәсәте, спорт һәм туризм өлкәһендә хеҙмәттәшлек итәсәк. Шулай уҡ туған телдәрҙе һәм милли мәҙәниәтте һаҡлау һәм үҫтереү менән шөғөлләнеүсе йәмәғәт берләшмәләренә булышлыҡ итеү күҙаллана.\nДокументҡа ҡул ҡуйғандан һуң Рөстәм Хәмитов «Кешелек капиталын үҫтереү» күргәҙмәһен ҡараны, шулай уҡ «Урал-Ҡаҙағстан далаларының Арҡайым донъяһы» экспозицияһы менән танышты.\nЖурналистар менән әңгәмәһендә Башҡортостан Башлығы килешеүҙең ике яҡ өсөн отошло булыуын билдәләне.\n— Беҙ үҙебеҙҙә һәм Павлодар өлкәһендә булған уртаҡ үҫеш нөктәләрен эҙләйбеҙ. Павлодар өлкәһе нефть эшкәртеү, нефть химияһы сәнәғәте менән танылған. Павлодар нефть эшкәртеү заводы яҡынса 6 миллион тонна нефть эшкәртә. Башҡортостан ярайһы уҡ күберәк – 27 миллион тонна. Әммә эш унда түгел. Эш үҫеш нөктәләре барлығында, беҙҙең Башҡортостан нефть һәм газ химияһы кластеры өсөн Павлодар өлкәһендә эшләү мөмкинлегендә, – тине Рөстәм Хәмитов. – Дегелацияларыбыҙ менән алмашырбыҙ, ҡарарбыҙ тип килештек. Павлодар өлкәһе мәнфәғәтендә беҙҙең нефтселәрҙең, етештереүселәрҙең, проектлаусыларҙың мөмкинлектәрен ҡуллана алырбыҙ тип ышанам.\n— Башҡортостан делегацияһы менән күптән түгел Силәбе өлкәһендә булдыҡ. Ҡала биләмәһендә күп кенә заводтарҙа булдым. Бөгөн уларҙың продукцияһы тәҡдим ителгән. Атап әйткәндә, «Транснефть» компанияһының экспозицияһы оҡшай. Иҫ киткес ҡоролмалар, механизмдар, – тип билдәләне Рөстәм Хәмитов. – Бынан тыш, мәғарифҡа арналған стендта мәктәпте, техникумды, инстиутты, университетты тамамлаусы бер үк ваҡытта етештереү урынында тәжрибә алып, шуның менән эшкә әҙер булып сыҡҡан ике яҡлы белем биреү варианттарын ҡараныҡ. Дөйөм алғанда, бөтәһе лә ҡыҙыҡлы, ихтыяжлы, әлбиттә. Быларҙың барыһы ла Башҡортостанда кәрәк.\nТышҡы сауҙа әйләнеше күләме буйынса Ҡаҙағстан Башҡортостандың сит ил партнерҙары араһында – дүртенсе, Бойондороҡһоҙ Дәүләттәр Берләшмәһенә ингән илдәр араһында беренсе урынды биләй. 2016 йылда Башҡортостан һәм Ҡаҙағстан араһында уртаҡ сауҙа күләме 375 миллион долларҙан ашыу тәшкил итте. Был сумманың 90 проценттан ашыуы (342 миллионы) экспортҡа тура килә. Башҡортостан Ҡаҙағстанға нефть һәм химия сәнәғәте продукттары, гербецидтар, минераль ашламалар, кальцийлы һәм каустик сода, каучук, ағас эшкәртеү продукциялары, быяла, ҡуртымға ҡара металл, төҙөлөш материалдары, нефть промыслаһы ҡорамалдары, транспорт техникаһы һәм башҡа изделиелар оҙата. Республикаға ҡуртымға ҡорос, минераль ашламалар етештереү өсөн сеймал, ҡорамалдар, он-ярма продукциялары индерелә.


Туғыҙ айҙа республиканың тупланма бюджеты профицит менән үтәлгән // Иҡтисад | новости башинформ.рф\nТуғыҙ айҙа республиканың тупланма бюджеты профицит менән үтәлгән\n14:06, 23 октября 2015 Иҡтисад\nӨФӨ, 2015 йыл, 23 октябрь. /«Башинформ» мәғлүмәт агентлығы, Олеся Серёгина/.\n2015 йылдың 1 октябренә Башҡортостандың тупланма бюджеты килемдәре – 134,5 миллиард һум, сығымдары 122,7 миллиард һум тәшкил иткән. Ағымдағы йылдың ғинуар-сентябрендә республиканың тупланма бюджеты 11,8 миллиард һум профицит менән үтәлгән, тип хәбәр итте республиканың Финанс министрлығы.\nҺалым һәм һалым булмаған килемдәр былтырғы ошо уҡ осор менән сағыштырғанда 12,4 миллиард һумға артҡан һәм 108,3 миллиард һум тәшкил иткән. Килемдең төп сығанаҡтары: физик берәмектәрҙең килеменә һалым – 31,4 миллиард һум (29,0 процент), ойошмаларҙың килеменә һалым – 29 миллиард һум (26,8), мөлкәткә һалым – 11,8 миллиард һум (10,9), акциздар – 11,8 миллиард һум (10,9).\n2014 йылдың ошо уҡ осорона ҡарағанда ойошмалар килеменә һалым керемдәре 14,7 процентҡа, мөлкәткә һалым – 16,4, физик берәмектәрҙең килеменә һалым – 4,4, дөйөм килемгә һалым 4,5 процентҡа артҡан. Акциздарҙың кереме 10 процентҡа кәмегән.\nТуғыҙ айҙа килемдәр буйынса Башҡортостан бюджеты 15,8 процент үҫеш менән 110,9 миллиард һум күләмендә, сығымдар буйынса 3,3 процент үҫеш менән 100,6 миллиард һум күләмендә үтәлгән.


29 Ноябрь 2019, 01:02\n- Әллеү, тим,әхирәт, хәлең нисек? Ә-ә-ә...Ярай шул.. Эйе, эйе. Аһ-аһ! Улай икән дә...Ай, Аллаҡайым! Әстәғәфирулла! Шулайҙыр инде...Ишетелмәй, тиһеңме? Ҡайтып барам, тим, Салауаттан. Ҡаланан, тим, ҡаланан. Баҙарға килгәйнем. Юҡ, һеҙгә нисек инәйем, әхирәт, өйҙә бабай көтә бит. Үҙең килерһең әле. Әллеү! Ишетәһеңме? Ҡаҙ йолҡошорға килерһең, тим. Күп түгел быйыл, унау ғына ул. Мин бит...Әллеү! Әхирәт, ҡайҙа юғалдың? Өҙөлдөмө шул?\nӨфөгә эш менән барғайным. Әле шунан ҡайтып килеүем. Башым ауыртыуын һөйләп аңлатырлыҡ түгел. Таңғы дүрттән аяҡ өҫтөмөн бит. Баш ҡалаға таксиҙа юлланғайным, ҡайтыу иһә маршруткаға ҡалды. Урыным ошо бер туҡтауһыҙ телефон аша хәбәр һатҡан апай менән йәнәш тура килде. Урынына инеп ҡунаҡлау менән сумкаһынан телефонын һөйрәп сығарып, хәбәрен яра ла башланы ул. Ауылдағы бабайына шылтыратты, ҡыҙы менән килененең хәлдәрен белеште. Аҙаҡҡы һөйләшеүе әхирәте менән булды. Уның аты – юлы менән һатҡан хәбәренән ҡураһында нисә баш малы, ҡош-ҡорто барлығын, Салауат баҙарындағы хаҡтарҙы, килененә булған мөнәсәбәтен, кейәүенең түрә икәнен самаланым.\nСабыр кешемен үҙем. Өндәшмәнем. Асыуым килһә лә, оло кешене ҡайһылайтып шелтәләп ултырмаҡ кәрәк? Күсеп кенә ултырыр инең, автобус шығырым тулы. Хәйер, уның һөйләгәндәрен алда ултырыусы водитель дә ишетә, көҙгөһөнән бик йыш беҙҙең яҡҡа күҙ ташлай, тик апайға һүҙ әйтергә ҡыймай был ҡыйыуһыҙыраҡ йәш егет.\nЯрай әле аҙыраҡ барғас күршем йоҡлап китте. Мин дә тынысландым. Тик был оҙаҡҡа барманы. Минән алда ултырған йәш ҡыҙҙың телефоны шылтыраны. Оҙаҡ ҡына һөйләште ул. Быныһы инде апай ише яр һалып хәбәр һатмай, мығырҙығы сыға. Күпмелер ваҡыт түҙҙем. Шунан башым ауыртыуы хаҡында ипле генә итеп әйттем. «Минеке ауыртмай бит!». Яуабы ошо булды. Икенсе, өсөнсө тапҡыр әйтеүем дә һөҙөмтә бирмәне. Ул, киреһенсә, миңә үсләшеп, үҙе бер туҡтауһыҙ шылтыратырға тотондо. Әле бер, әле икенсе кешенең һандарын йыя. Уның хәлен, проблемаларын егермеләп кеше тыңлауында эше лә юҡ! Шул ыңғай ҡысҡырып көлөп тә ебәрә, бәхәскә лә инеп китә. Был һөйләшеүҙәрҙән ҡыҙҙың тормошон, йәшәү рәүешен самаланым. Салауаттан Мәләүезгә килеп еткәнсе ҡолағынан телефон китмәне. Миңә мыҫҡыллы ҡараш ташлап, автобустан төшөп ҡалды...\nБындай хәлдәр аҙым һайын осрап тора. Телефонһыҙ тормошто күҙ алдына килтереүе лә ҡыйын хәҙер. Күп мәшәҡәтте тап шуның аша хәл итергә өйрәнеп бөттөк. Уңайлы, һүҙ ҙә юҡ. Тик бына телефон аша һөйләшеүҙең дә үҙ ҡағиҙәләре барлығын онотоп ебәрәбеҙ.\nНи эшләп беҙҙә «Телефондан һөйләшеү тыйыла!», «Шым һөйләшеү һорала», «Тыныслыҡ һаҡлағыҙ!» тигән иҫкәртеү тамғалары бик һирәк урындарҙа ғына күренә икән?! Ниңә «Эсмәҫкә!», «Тәмәке тартмаҫҡа!», «Ишекте ныҡ итеп япмаҫҡа!» тигәндәренә телефонды дөрөҫ ҡулланыу ҡағиҙәләрен дә ҡушмаҫҡа? Кешеләр барыбер уҡыр, иғтибарға алыр ине уларҙы. Бигерәк тә аҡыл, тәрбиә кимәле түбән булғандарға бик тә ярап ҡалыр ине ул иҫкәртеүҙәр.\nКемдер кеше араһында ҡысҡырып һөйләшә, йәмһеҙ ҡылана икән, ул тик үҙенең тәртипһеҙлеген иҫбатлай, иң тәү сиратта, үҙен хөрмәт итмәй, унан килеп, әҙәп, әхлаҡ ҡағиҙәләрен һанға һуҡмай.\n«...Әллеү, тим, әхирәт, хәлең нисек?» Теге апайҙың тотош автобусҡа һыймаҫ тауышы әле булһа ҡолағымда яңғырап киткәндәй була.


Ҡорбандар исемлегенә инмәйек!\nБыйылғы йылдың һигеҙ айында Башҡортостанда 1663 кеше\nсысҡан биҙгәге менән ауырыған. Туғыҙ осраҡ үлем менән\nтамамланған. Ауырыу кимәле 2005 йыл күрһәткесенән 2,3 тапҡыр юғарыраҡ: ә зарарланыу ихтималлығының иң юғары нөктәһе көҙгө - ҡышҡы айҙарға тура килә. Геморрагик биҙгәк Өфө ҡалаһы ҡала округы хакимиәтендә оператив кәңәшмә\nүткәреү өсөн сәбәп булып торҙо.\nБеҙҙең республика өсөн был проблема айырыуса көнүҙәк. Инфекцияны төп таратыусы - ҡыр сысҡаны булыуы билдәле. Ул, ғәҙәттә, йүкә урманында йәшәй: Рәсәйҙә йүкә урмандарының өстән ике өлөшө Башҡортостан территорияһында үҫә.\nБыйыл ауырыусыларҙың яртыһы тип әйтерлек "сысҡанды" урманға шешлек ҡурырға, турпоходҡа, еләк - бәшмәк йыйырға\nйәки утын әҙерләргә барғанда эләктергән, 20 процент тирәһе һунар йәки балыҡ тотоу ваҡытында, ун проценты коллектив баҡсаларҙа, шул тиклем үк - шәхси хужалыҡта ауыл хужалығы эштәре менән шөғөлләнгәндә зарарланған.\nГеморрагик биҙгәк менән ғәҙәттә 20 - 50 йәштәгеләр сирләй ,\nуларҙың 70 процент тирәһе - ир - аттар.\nЗарарланыу осраҡтарының яртыһы йола буйынса Өфөлә һәм баш ҡалаға яҡын урынлашҡан Өфө, Благовещен, Иглин, Нуриман, Ҡырмыҫҡалы, Кушнаренко, Шишмә райондарында күҙәтелә. БР буйынса төп дәүләт санитар врачы урынбаҫары Нәсимә Кусимова әйтеүенсә, быйыл тәбиғәт сығанаҡтарында үткәрелгән зоологик иҫәпләүҙәр ҡыр сысҡаны һанының күплеген дәлилләй. Кимереүселәр популяцияһының артабанғы үҫеше Иглин, Мишкә, Ку шнаренко, Ғафури, Өфө, Благовещен, Бөрө райондарында көтөлә.\nГеморрагик биҙгәктән вакцина булмауы сәбәпле, ауырыуҙы иҫкәртеүҙең төп алымы - инфекция таратҡан кимереүселәрҙе юҡ итеү. Был маҡсатҡа средство республика һәм урындағы бюджеттарҙан, шулай уҡ предприятие һәм ойошмаларҙан бүленә. Дератизация парктарҙа, скверҙарҙа, зыяраттарҙа, сүплектәрҙә,\nшифахана һәм һауыҡтырыу учреждениелары, кооператив гараждар, коллектив баҡсалар тирәһендә үткәрелә. Аҙыҡ - түле к сәнәғәте, белем биреү һәм һауыҡтырыу учреждениеларында дератизация ай һайын үткәрелә.\nГеморрагик биҙгәк - ауыр вирус ауырыуы. Медиктар был инфекция ҡорбандары исемлегенә эләкмәҫ өсөн шәхси гигиена\nһәм хәүефһеҙлектең элементар ҡағиҙәләрен күҙәтеү мотлаҡ булыуын хәтергә төшөрә. Урманда ял итеү өсөн асыҡ яланды һайлау яҡшыраҡ. Ергә ултырмауығыҙ хәйерле, түшәргә әйбер алығыҙ. Алып килгән аҙыҡ - түлекте ер өҫтөндә ҡалдырмағыҙ. Ҡулдарҙы ашар алдынан ғына түгел, тәмәке тоҡандырыр алдынан да йыуығыҙ. Бәшмәк, еләк - емеш йәки утын артынан урманға килгәндә ауыҙ - морондо марля йәки яулыҡ менән ҡаплау кәрәк.\nБесән кәбәне эсендә йоҡлай күрмәгеҙ! Шәхси ихатағыҙҙа, баҡс а участкаларында тәртип һаҡлағыҙ: сысҡандар сүпле урындарҙа\nояларға ярата, аҙыҡ ҡалдыҡтары ла уларҙы ылыҡтыра. Ваҡыты менән тәпе ҡуйырға иренмәгеҙ. Баҡсала бейәләй кейеп эшләү мотлаҡ. Участкала эшләгәндә кейгән кейемде, шулай уҡ\nинвентарҙе өйгә индереү кәрәкмәй. Йәшелсә һәм емештәрҙе ашар алдынан ҡайнаған һыу менән йыуығыҙ.\nСысҡан биҙгәге менән ауырыу ике - өс йыл һайын көсәйә. Һуңғы ун йылда ул 1997 йылға тура килде: ул ваҡытта ауырыу республиканың туғыҙ мең кешеһен аяҡтан йыҡты, 34 кеше вафат булды.


Яңы йыл фейерверкы буласаҡ // Йәмғиәт | новости башинформ.рф\nЯңы йыл фейерверкы буласаҡ\n11:58, 31 декабря 2009 Йәмғиәт\nТрадиция буйынса Яңы 2010 йылды ҡаршылауға арналған төп байрам саралары Өфөлә Ленин исемендәге майҙанда үтәсәк. Улар 31 декабрҙә 21 сәғәттә башланасаҡ, майҙанда йыйылыусыларға Ҡала мәҙәниәт һарайы солистары, “Мираҫ” фольклор бейеү ансамбле һәм эстрада артистары ҡатнашлығында эстрада-күңел асыу программаһы тәҡдим ителәсәк.\nҠала халҡын шулай уҡ Яңы йыл байрам фейерверкы ла шатландырасаҡ. Ул төнгө сәғәт 2-гә планлаштырылған.\nТеги: яңы йыл, фейерверк


Берәгәйле булһын «Ҡурай»! - Wikisource\nБерәгәйле булһын «Ҡурай»!\nИжад итеү ваҡыты: 2016. Нәшер ителгән: 2016. Сығанаҡ: Ансар Нуретдинов. Берәгәйле булһын «Ҡурай»! // «Башҡортостан» гәзите, 2016, 16 сентябрь\nРеспубликабыҙҙың төньяҡ-көнбайышында урынлашҡан Ағиҙел, Нефтекама, Яңауыл ҡалаларында, Краснокама, Ҡалтасы, Тәтешле һәм Яңауыл райондарында йәшәгән милләттәштәребеҙ өсөн шатлыҡлы ваҡиға булды. Бында башҡорт телендәге «Ҡурай» исемле төбәк ижтимағи-сәйәси гәзитенең тәүге һаны донъя күрҙе. Уның девизы – мәшһүр шағирыбыҙ Шәйехзада Бабичтың оло мәғәнәгә эйә һәм әле лә әһәмиәтен юғалтмаған «ҡанатлы» һүҙҙәре – «Ал да нур сәс халҡыңа!»\nӘйтелгән ҡала һәм райондарҙың бер нисәһендә үҙаллы, ҡалғандарында урыҫ телендәге төп баҫмаларға ҡушымта булараҡ, башҡортса гәзиттәр быға тиклем дә сығып килде. Уларҙы урындағы редакция хеҙмәткәрҙәре мөхәррирләне. Әйтергә кәрәк, һөнәрҙәштәребеҙ вазифаларына оло яуаплылыҡ менән ҡараны, туған телебеҙҙәге баҫмаларҙы бай йөкмәткеле һәм уҡымлы итеү өсөн бар тырышлығын һалды. Был йәһәттән Ағиҙелдең «Аҡ ҡала» гәзитен сығарған Ирина Вилданованы (хәҙер ул «Огни Агидели» исемле ҡала гәзитенең баш мөхәррире), Краснокама районында нәшер ителгән «Ҡурай» гәзитенән Гөлнара Ғилемханованы, Яңауыл ҡалаһы һәм районындағы «Йыйын»дан Раушания Ғарифуллинаны айырым билдәләргә кәрәк. Филология фәндәре кандидаты Гөлфирә Байбулатова «Кама тулҡындары» гәзитен сығарыуҙы Башҡорт дәүләт университетының Нефтекама филиалында һәм ҡала мәктәптәренең береһендә уҡытыусылыҡ эше менән бергә уңышлы алып барҙы. Әйткәндәй, Гөлфирә Ғәлимйән ҡыҙының ижад емештәре «Башҡортостан» гәзитендә лә йыш донъя күрә.\nУн биш-егерме йыллыҡ тарих туплап өлгөргән баҫмаларҙы, ҡыҙғанысҡа ҡаршы, иҡтисади көрсөк урап үтмәне. Күптәренең бәләкәй тиражлы булып, тотонолған сығымдарҙы аҡламауы арҡаһында уларҙы берләштереү йәки төньяҡ-көнбайыш төбәктәге ҡала һәм райондар өсөн сыҡҡан бер дөйөм гәзит менән алмаштырыу тураһында ҡарар ҡабул ителде. Мөхәрририәттең эш урыны итеп «Республика Башкортостан» нәшриәт йорто дәүләт унитар предприятиеһы филиалы – Краснокама мәғлүмәт үҙәге һайланды. Урындағы почта бүлексәләре аша икенсе ярты йыллыҡҡа гәзиткә яҙылыу ойошторолдо һәм июль аҙаҡтарында милләттәштәребеҙ «Ҡурай»ҙың тәүге һанын ҡулына алды.\nБаҫма баш мөхәррир Фирүзә Ниғмәтуллинаның уҡыусыларға мөрәжәғәте менән асыла: «Гәзитебеҙҙең исеменә иғтибар итегеҙ, дуҫтар – «Ҡурай»! Ҡурай – башҡорт халҡының милли музыка ҡоралы. Әгәр кешелә милли рух, милли тойғо бар икән, ҡурай моңо уның йәнен-тәнен тетрәтмәй ҡалмай. Шуға күрә лә гәзитебеҙ ҙә уҡыусыларҙы битараф ҡалдырмаҫ...»\nБаш мөхәррир «милләт, әҙәбиәт һәм мәҙәниәт баҫманың төп темалары буласаҡ» тип вәғәҙәләй. Ҡалалар һәм райондар тормошондағы мөһим ваҡиғалар, сәнәғәттәге һәм ауыл хужалығындағы хәлдәр, хеҙмәт кешеһе һәм уның маҡтаулы эштәре, ҡыҙыҡлы шәхестәр тураһында ла гәзит даими яҙасаҡ. «Сәләмәтлек», «Ғаилә», «Йәнтөйәк», «Заман һәм йәшәйеш», «Ауыл хужалығы» һәм башҡа махсус биттәр ҙә бай йөкмәткеле булырға тейеш. Ҡыҫҡаһы, төбәк баҫмаһы ҡыҙыҡһыныу өлкәһе төрлө-төрлө булған уҡыусыларын уларҙың зауығына тулыһынса яуап бирерлек мәҡәләләр менән шатландырмаҡсы. Һөнәрҙәштәребеҙгә юғары ижад ҡомары ғына теләргә ҡала. Афарин, кесе туғаныбыҙ «Ҡурай», аҡ юл һиңә!\nБаҫманың үҙ киләсәген күҙаллауы тәүге һанда бер ни тиклем дәрәжәлә сағылыш тапҡан да инде. Гәзиттә республика буйынса хәбәрҙәр менән бер рәттән төбәк яңылыҡтары урын алған. «Рәсәй башҡорттары» рубрикаһында «Йолаларҙы һаҡлап, рухилыҡҡа эйә булабыҙ» исемле мәҡәлә иғтибарҙы йәлеп итә. Унда Гөлсәсәк Тимершина Яңауыл районы вәкилдәренең Башҡортостан делегацияһы составында Пермь крайы һабантуйында ҡатнашыуы тураһында бәйән итә. Милләттәштәребеҙ ҡорған башҡорт тирмәһе байрамға килгәндәрҙе таң ҡалдырған, уның менән, дөйөм иҫәпләүҙәр буйынса, өс мең ярымдан күберәк кеше танышҡан.\nҠалтасы районынан Ынйы Сөләймәнова Бөтә Рәсәй ауыл хужалығы иҫәбен алыуҙың нисек үтеүе тураһында хәбәр итһә, Краснокама районынан Гөлнара Ғилемханова Урындағы башланғыстарҙы яҡлау программаһы буйынса Ҡуян һәм Яңы Ҡайынлыҡ ауыл советтарында ниндәй эштәр башҡарыласағы хаҡында яҙа.\nВатансылыҡ һәм илһөйәрлек тойғолары тәрбиәләү мәсьәләләре лә гәзиттең иғтибар үҙәгендә булмаҡсы. Тәүге һандағы бер нисә материал был темаға бағышланған. Мәҫәлән, Яңауыл районынан Рәмил Иҙиәтуллин Кесе Ҡор ауылында Бөйөк Ватан һуғышы яугирҙәре иҫтәлегенә һәйкәл асылыуын яҡтыртһа, Ағиҙел ҡалаһынан Ирина Вилданова Рәсәй диңгеҙ пехотасылары союзының Югра төбәк ойошмаһы курсанттарының Ағиҙел йылғаһы буйлап күп көнлөк походта булыуын һүрәтләй. Алты йәштән ун биш йәшкә тиклемге малайҙар сәфәрен Мәләүез ҡалаһынан башлаған һәм республикабыҙҙың төп йылғаһы буйлап Камаға ҡойған ергә тиклем елкәнле шлюпкаларҙа ағып төшкән.\nНефтекама ҡалаһынан Гөлфирә Байбулатова Мораҙым тарлауығына, Йомағужа һәм Нөгөш һыу һаҡлағыстарына барыуҙарын бәйән итеп, республикабыҙҙың хозур тәбиғәтенә һоҡланыуын һәм ғорурлыҡ хисен йәшермәй.\nӘлбиттә, дүрт район өсөн сыҡҡан гәзиттә ауыл хужалығына арналған материалдар ҙа етерлек урын алған. Тәтешлеләрҙең мал аҙығы әҙерләүе, яңауылдарҙың йәйге йәйләүҙәге эштәре һәм иген урағында тырышыуы яҡтыртыла. Шунда уҡ Ҡалтасы районы һауынсыһы Рәсимә Камалетдинованың республикала 41-се тапҡыр уҙғарылып, Миәкә районында үткән машина менән һыйыр һауыу оҫталары бәйгеһендә ҡатнашыуы тураһында бәйән ителә. «Восход» хужалығы алдынғыһы алтмыштан артыҡ бәйгесе араһында юғары һөҙөмтә күрһәткән: дөйөм иҫәптә һигеҙенсе булып, Башҡортостандың иң яҡшы ун һауынсыһы исемлегенә ингән.\nБаҫманың «Заман һәм йәшәйеш» тип исемләнгән битендә Нефтекама ҡалаһынан Анатолий Буториндың заман йәштәренә арналған «Бер ҡалыпҡа һалыу ярамай» тигән яҙмаһы иғтибарҙы йәлеп итә. Киләсәк быуындың тормошона байҡау яһап, автор «йәштәрҙең бөтәһен дә бер ҡалыпҡа һалып әрләү ярамай. Улар араһында аҡыллылары, эшсәндәре, талантлылары күберәк, тик беҙ, өлкәндәр, йәштәргә өлгө була беләйек!» тигән һығымта яһаған.\nАйына бер тапҡыр донъя күргән гәзит ошо арауыҡта билдәләнгән һөнәри байрамдарҙы һәм иҫтәлекле даталарҙы онотмай, уларға бағышланған яҙмалар төньяҡ-көнбайыш төбәктең төрлө ҡала һәм райондарынан тупланған.\nБаш мөхәррир мөрәжәғәтендә әйтелгәнде дәлилләп, «Ҡурай» үҙенең тәүге һанында ҡыҙыҡлы яҙмышлы шәхестәргә лә етерлек урын бирә. Нәҡ ошо юҫыҡта Ағиҙел ҡалаһы почтальоны Гөлнара Хажиева, Тәтешле районынан ирле-ҡатынлы Розалия менән Илдар Ситдиҡовтар хаҡында һөйләнелә. Шунда уҡ Ҡалтасы районының имам-мөхтәсибе Ибраһим хажи Әбйәлетдиндең буш ваҡытын иҫке сәғәттәр төҙәтеүгә арнауы, уларҙың ике йөҙҙән күберәк төрөн йыйып, бай коллекция туплауы хаҡында ла уҡырға мөмкин.\nӘ «Сәләмәтлек» махсус битендә баҫылған «Уның йылмайыуы ла дауалай» тигән һүрәтләмәне бөтөн һанды биҙәгән материал тип билдәләргә була. Нурия Ғәмилева Ағиҙел ҡала дауаханаһы хирургы индус Абхикеш Кочале тураһында күңел биреп тасуирлай. Һиндостандың Бомбей ҡалаһында тыуып үҫкән егет 2003 йылда Рәсәй дәүләт программаһы буйынса беҙҙең илдәге юғары уҡыу йортонда бушлай уҡырға квота алып, Һарытау ҡалаһында табип һөнәрен үҙләштерә, өс йыл ординатура үтә. Сит илдән килгән доктор аҙ ғына ваҡыт эсендә Ағиҙел халҡының абруйын яулаған.\nТөньяҡ-көнбайыш төбәк гәзите «Ҡурай»ҙың тәүге һаны менән танышыу уның яҡын киләсәктә уҡыусыларҙың яратҡан баҫмаһы булып китәсәгенә нигеҙле ышаныс уятты. Оло юлға сыҡҡан «кескәй туғаныбыҙға» бәрәкәтле, ныҡлы аҙымдар теләйек. Шулай уҡ халыҡ шағиры Рәми Ғарипов «көслө лә ул, бай ҙа, яғымлы ла» тип бик тә мәртәбәле билдәләгән туған телебеҙгә даими иғтибар бүлер, тәү сиратта гәзит теленең дә тейешле кимәлдә булыуына өлгәшер тип юрайыҡ.\nRetrieved from "https://wikisource.org/w/index.php?title=Берәгәйле_булһын_«Ҡурай»!&oldid=503910"


"Йәй һәм китап" конкурсы | Бурзянская Централизованная библиотечная система Республики Башкортостан\nпн, 09/26/2016 - 11:47 | Администратор\nКонкурсанттар йәйге каникул ваҡытында кәмендә 20 китап уҡып, үҙҙәренә оҡшаған китапты рекламаларға һәм яратҡан әҙәби геройын һынландырырға тейеш ине. (Һүрәт төшөрөү, бәйләү, сигеү, тегеү, әүәләү һ.б)\n22 сентябрҙә "Йәй һәм китап" конкурсына йомғаҡ яһалды. Ошо айҡанлы ҡыҙҙар һәм малайҙар өсөн ҙур байрам ойошторолдо. Финалға сыҡҡан китап уҡыусылар Мәскәй әбей ойошторған уйында ҡатнашып үҙ-ара көс һынашты.\nКонкурс шарттарын теүәл үтәп, Гран-приға Аҫҡар ауылы китапханаһынан Ғәбиҙуллина Зөлхизә лайыҡ булһа, 1-се урынға Ҡотан ауылынан Баймөхәмәтова Айсулпан танылды. 2- се урынға Ибраһимова Гөлгөнә (Исламбай ауылы) һәм Исҡужина Гөлшат (Килдеғол); 3-сө урын - Иманғолова Алтынай (Байназар ауылы), Ҡунафин Ишморат (Иҫке Монасип ауылы) яуланы. Сарала ҡатнашыусылар үҙҙәре эшләгән ҡул эштәренән күргәҙмә ҡарап кинәнделәр. Әҙәби-ижади конкурс маҡсатына иреште.


Иглин ҡасабаһында йәшәүселәр йорттарында әле һаман йылы булмауға зарлана | ГТРК «Башкортостан» - Хәбәрҙәр | 33189\n28 октября 2016 — 15:50 ГТРК «Башкортостан»\nИглин ҡасабаһында йәшәүселәр йорттарында әле һаман йылы булмауға зарлана.\n150 фатирҙа һауа температураһы 18 градусҡа ла барып етмәй. Урындағы халыҡ һалҡындар башланыуынан ҡурҡа. Ә ҡаҙанлыҡтың эшләүе өсөн яуаплы етәкселәр халыҡ менән күҙгә-күҙ аралышуҙан баш тарта. Йылытыу миҙгеле башланһа ла, Иглин ҡасабаһының Свердлов тыҡрығында йәшәүселәр фатирҙарында өшөп ултырырға мәжбүр. Ҡайҙа ғына мөрәжәғәт итһәләр ҙә был хәл йыл һайын ҡабатлана. Бер нисә метр алыҫлыҡта ғына бойлер бинаһы урынлашыуы ла ярҙам итмәй. Тотоп ҡараған һайын торбаларҙың йылы булыуына өмөтләнә Зөһрә Зәйнуллина. Ә уға тиклем йоҡлағанда бер-нисә юрған ябына, ә көндөҙ өй эсендә лә бер-нисә ҡат кофта кейеп йөрөй. Хаҡлы ялдағы хеҙмәт ветераны ваҡытында аҡсаһын түләп барһа ла, ни өсөн фатирҙа температураның түбән булыуын аңламай. Ете йорттағы тағы ла 150 фатирҙа шундай уҡ хәл күҙәтелә. Хаҡлы ялдағылар һәм инвалидтарҙан тыш, уларҙа күп балалы ғаиләләр ҙә йәшәй. Йәш ярымлыҡ Софияны уянғас та, кейендереп ҡуялар. Бала ауырып китеүҙән ҡурҡалар. Төндәрен йортто электр йылытҡысы ярҙамында йылыталар. Урындағы халыҡ коммуналь хеҙмәттәргә күпме генә мөрәжәғәт итһә лә, фатирҙарға йылы бирелде тигән яуап ала. Ошо йылытылмаған йорттарҙың береһендә йәшәүсе депутатҡа “Йылылыҡ селтәре” йәмғиәтенән ремонт эштәре барыу хаҡында хәбәр иткәндәр. Йорттар ҡаршыһында урынлашҡан бойлер бинаһы бикле булып сыҡты. Ә урынға килеп еткән үҙәк ҡаҙанлыҡ етәксеһе камераны күреү менән ҡаса башланы. Ашығып, ишек алдында ултырған автомобилде бәреүе лә уны туҡтатманы. Ҡаҙанлыҡ етәксеһенең һүҙҙәре буйынса бер ниндәй ҙә төҙөкләндереү эштәре бармай. Ә ҡаҙанлыҡта эшләп хаҡлы ялға сыҡҡан Ярослав Коновалов әлеге хеҙмәткәрҙәр йылытыу ҡоролмаларын бөтөнләй ҡарамай, ти. Журналистар килеү менән торбалар шунда уҡ йылына башланы. Әммә беҙ ҡайтып киткәс тә, фатирҙар йәнә һыуынды, тип хәбәр итте иглиндар. Тимәк, йылы биреү мөмкинлеге бар, тик ниндәйҙер сәбәптәр арҡаһында ул йорттарға барып етмәй. Халыҡтың мөрәжәғәттәренә ҡасан иғтибар итеп, сара күрерҙәр әлегә билдәһеҙ. Ә быға тиклем унда йәшәүсе өлкәндәр ҙә, балалар ҙа үҙ фатирҙарында өшөп ултырырға мәжбүр.


«Киске Өфө» гәзитенең сайты - УҠЫУ ЙОРТО ҺӘМ ГӘЗИТ - 2020 - Мәҡәләләр\nШәхестең формалашыуында ул йәшәгән мөхит, уны уратып алған кешеләр, хәл-ваҡиғалар ҙур роль уйнай. Ошо хәҡиҡәтте иҫәпкә алып, Башҡорт дәүләт университетының Сибай институты үҙенең тәрбиәүи эшмәкәрлеген ойошторғанда, иң беренсе, йәш быуынға илһөйәрлек тойғоһон һалыуҙы маҡсат итеп ҡуя һәм уны тормошҡа ашырыу өсөн бар шарттарҙы булдырырға тырыша. Бөгөн был уҡыу йортонда белем биреүҙең традицион алымдары һәм яңыса ысулдар бер-береһе менән тығыҙ үрелеп бара. Алдынғы технологияларҙың уңышлы ҡулланылыуын коронавирус инфекцияһы таралыуына бәйле килеп сыҡҡан ваҡиғалар ҙа асыҡ күрһәтте. Институт бер ниндәй ығы-зығыға бирелмәй, уҡытыуҙы дистанцияла ойоштора алды. Диплом яҡлау мәле лә уңышлы бара. Әле ҡабул итеү комиссияһы эш башланы. Абитуриенттарға, ата-әсәләргә уңайлы булһын өсөн консультация үҙәге булдырылды. Ул төп корпуста урынлашҡан, әммә инеү урыны айырым. Инфекциянан һаҡланыу маҡсатында бөтә санитария талаптары үтәлә.\nБеҙҙең студенттар - башлыса ошо төбәк ауылдары мәктәптәре уҡыусылары. Атай-әсәйҙәренә эйәреп кенә килгән балалар ярты йылдан үҙ-үҙенә ышанған, ҡыйыу ҡыҙ һәм егеттәргә әйләнә. Был тәңгәлдә эшлекле, берҙәм, рухлы коллектив мөһим эш алып бара. Төп маҡсатыбыҙ - студентты төрлө яҡлап үҫтереү. Ашағанмы, йоҡлағанмы, дөйөм ятаҡҡа ҡайтҡанмы - барыһы ла күҙәтеү аҫтында. Бөгөн йәштәр өсөн ымһындырғыс әйберҙәр бик күп, уларҙы шуларҙан араларға тырышабыҙ. Буш ваҡыттарын файҙалы һәм күңелле итеп үткәреүҙәренә булышлыҡ итәбеҙ. Тәрбиә эшен студенттарға сифатлы һөнәри белем биреү менән бергә алып барабыҙ. Бөгөн унһыҙ булмай, сөнки был системала ла конкуренция көслө. Әхлаҡлы, тәрбиәле, рухлы, фекерле, тарихыбыҙҙы, мәҙәниәтебеҙҙе белгән, физик яҡтан көслө шәхес үҫтерергә тырышабыҙ һәм был тәңгәлдә "Киске Өфө" гәзитенең беҙгә ярҙамы, роле баһалап бөткөһөҙ. Быны бергә эшләгән хеҙмәттәштәрем дә дәлилләй.\nИнна Ситнова, Сибай институты директорының уҡыу-уҡытыу буйынса урынбаҫары: Билдәле булыуынса, институт милли мәғарифты, мәҙәниәтте үҫтереү буйынса ошо төбәктең үҙәге булып тора һәм бар мөмкинлектәрҙе лә файҙаланырға тырыша. Беҙҙең уҡыу йорто коллективына студенттарҙа башҡорт теленә һөйөү тәрбиәләү, тарихҡа ҡыҙыҡһыныу уятыу йәһәтенән, һис шикһеҙ, "Киске Өфө"нөң әһәмиәте бик ҙур. Башҡорт теле, этнография, география буйынса диктанттар һәр ваҡыт беҙҙә үтә. Иң мөһиме шул - беҙ ике йүнәлештә, атап әйткәндә, башҡорт теле, әҙәбиәте һәм филология буйынса белгестәр әҙерләйбеҙ. Бөтә факультеттарҙа ла тел өйрәнелә, студенттар туған телдәрендә ирекле фекер йөрөтә, аралаша. Мәҫәлән, тәбиғәт фәндәре-математика факультетында уҡыусы Данир Ишбаев шиғыр яҙа. Хоҡуҡ факультеты студенты Илсиә Шәмсетдинованың да рухлы шиғырҙары берәүҙе лә битараф ҡалдырмай. Инженер һөнәренә уҡыусы технология факультеты студенттары "Ыстағафирулла" КВН командаһы ойоштороп, башкорт КВН-ында кубокка эйә булды, бынан тыш, Татарстанда, Ҡаҙағстанда Башҡортостан намыҫын яҡланылар. "Инеш" түңәрәге, "Юлдаш" гәзите һәм башҡалар - былар барыһы ла беҙҙең студенттарҙы камиллаштырыуҙа мөһим роль уйнай. Шәйехзада Бабичтың 120 йыллығы айҡанлы "Бабич вариҫтары" исемле республика конкурсының йомғаҡлау тантанаһы ла Сибай институтында үтәсәк. Әйткәндәй, Бабичҡа һәйкәл тәүгеләрҙән булып 1997 йылда беҙҙә асылды. Һанлы мәғлүмәт технологияларына күсеү осоро бара, беҙҙең киләсәктә бик күп проекттар, идеялар, пландар бар. Уларҙы ла атҡарып сығыуыбыҙға ышанам.\nЛәйсән Хәсәнова, секретарь:Көнөнә меңәрләгән кеше шылтырата, ҡунаҡтар ҡабул ителә. Ҡабул итеү бүлмәһе - институттың иң ҡайнап торған урыны, тиһәң, бер ҙә арттырыу булмаҫ. Азат Сәлимйән улы Вәлиевҡа тәғәйенләнгән гәзит-журналдарҙы ҡарап сығам да, Сибай институты тураһында ҡайһы баҫмала, нимә тураһында яҙылған, барыһын да билдәләп, етәксегә ҡыҫҡаса мәғлүмәт бирәм. Иң беренсе ҡулыма "Киске Өфө" гәзитен алам. Бик тәрән фекер йөрөткән, киң диапазонлы баҫма. Тарихи материалдарға ҙур урын бирелә. Бынан тыш, заман башҡорттары өлгөһө хаҡында мәғлүмәт күп. Миңә айырыуса "Уңыш ҡаҙан" рубрикаһы оҡшай. Быға тиклем беҙ ундай белемде белмәй ҙә инек. Ә бына "Киске Өфө"нөң ошо темаға мөрәжәғәт итеүе, үҫеш серҙәре менән бүлешеүе беҙгә һәм студенттарға файҙаға ғына булды.\nДилә Йәғәфәрова, хоҡуҡ һәм кадрҙар буйынса бүлек начальнигы: Эшебеҙ туранан-тура студенттарҙы уҡытыуға ҡағылмай, әммә беҙ белем усағында барған бөтә ваҡиғалар уртаһында ҡайнайбыҙ. Ғөмүмән, беҙҙә ситтән тороп күҙәтеүселәр юҡ, белем, тәрбиә эшенә иҫәп-хисапсылар ҙа, иҡтисад бүлеге лә, иҙән йыуыусылар ҙа, урам һепереүселәр ҙә, дөйөм ятаҡта эшләүселәр ҙә үҙ өлөшөн индерә. Уҡыу йорто бик күп баҫма алдырта, әммә миңә үҙенең аҡыллы, тос фекерҙәре булған, тарихи материалдарҙы яҡтыртҡан "Киске Өфө" гәзите үтә лә яҡын. Беҙҙең бүлек хеҙмәткәрҙәре уның һәр һанын көтөп ала һәм тәүге битенән алып аҙаҡҡаса ентекләп уҡып сыға. Беҙгә ҡарап, бухгалтерия хеҙмәткәрҙәре лә гәзитте ҡулдан-ҡулға йөрөтөп уҡый. "Киске Өфө" гәзитендәге материалдарға, баҫманың һәр һанына анализ яһала. Бик уҡымлы, студенттар өсөн дә кәрәкле баҫма, тип иҫәпләйбеҙ.\nДилә Хәмитова, уҡыу һәм производство буйынса практика етәксеһе: "Киске Өфө"нө бала саҡтан уҡыйым. Аҡыллы фекерҙәр тупланмаһы ул. Бер уҡыуҙа ғына әллә күпме яңылыҡ алаһың, күңелеңде байытаһың, рухыңды нығытаһың, фәһем алаһың. Шуныһы ҡыуаныслы, институт етәкселеге быны яҡшы аңлай һәм йыл да баҫмаға яҙылып, барыбыҙҙы ла ҡыуандырып тора.\nГөлсәсәк Рәхмәтуллина, һөнәри йүнәлеш биреү һәм студенттарҙы эшкә урынлаштырыу буйынса бүлек етәксеһе: "Киске Өфө"нө барыһы ла ярата беҙҙә. Йыйыштырыусы апайҙарыбыҙ ҙа иҙәндәрҙе йыуып, тирә-яҡты тәртипкә килтергәс, гәзитте ҡосаҡлап йөрөп уҡый. Иң башта һәр береһе айырым уҡып сыға, аҙаҡ үҙ-ара фекер алышалар. Материалдар буйынса ҡыҙыу, йәнле бәхәстәрҙең бер нисәүһенең шаһиты булырға ла тура килгәне бар. Тимәк, баҫма уҡыусыны уйландыра, фекерләтә, битараф ҡалдырмай.\n"Киске Өфө" беҙҙең ырыуыбыҙ гәзите тиһәм, һис кенә лә хата булмаҫ. Әсәйем, уның әсәһе, туғандары, бөтә нәҫелебеҙ менән уҡыйбыҙ уны. Ә уҡытыусы өсөн был баҫма - өҫтәл китабы, энциклопедия. Беҙҙең ғаилә лә уны яҙҙырмай ҡалдырмай. Ирем дә ошо институтта эшләй, студенттарға иҡтисад буйынса һабаҡ бирә. Гәзиттә иҡтисадҡа ҡағылышлы һорауҙар ҙа күтәрелеүен ул юғары баһалай. Фекерләү, дөрөҫ һүҙ һөйләү, уның кешенең тормошона, интеллектуаль үҫешенә тәьҫир итеүе - беҙҙең өсөн осо-ҡырыйы күренмәгән бер өлкә, уны өйрәнәһе лә өйрәнәһе. Ошо теманы тәүгеләрҙән булып "Киске Өфө" яҙып сығарҙы һәм беҙгә тормоштоң бығаса белмәгән өр-яңы яғын асты. Институтҡа гәзитте бер район кимәлендә алдыртабыҙ. Элек-электән килгән матур йола ул беҙҙә. Дөйөм ятаҡта ла уҡыйҙар уны. Шуға ла студенттарыбыҙ тәртипле, аҡыллы, итәғәтле, уларҙы эшкә саҡырып ҡына торалар. Мәҫәлән, бөгөн бер егетебеҙ "Артек"та эшләп йөрөй. Ул ошо халыҡ-ара лагерҙа практика үткәйне, ҡулына диплом алыу менән уны эшкә саҡырҙылар. Ундай миҫалдар бик күп беҙҙә. Артабан да шулай матур студенттар тәрбиәләргә яҙһын. Шулай уҡ яратҡан баҫмабыҙ "Киске Өфө"гә артабанғы уңыштар, ижади осоштар теләйем!\nЯҙылған: 30.07.20 | Ҡаралған: 282


“Доға көсө менән йәшәйем”\n18 Февраль , 15:55\n“Күңелдәре шул ҡәҙәр киң, тик ғүмерҙәре генә ҡыҫҡа булды улдарымдың...” – ти Розалия Дихина.\nФото:Айрат Нурмөхәмәтов фотоһы.\nАсҡындың Солтанбәк ауылына барған саҡта Урмияҙ аша үтәһең. Ул, мәғлүм булыуынса, райондың элекке хакимиәт башлығы, беҙҙең “Башҡортостан” гәзитендә лә эшләп китеп, һәр беребеҙҙең күңелендә яҡты, йылы иҫтәлектәр ҡалдырған, йәшләй генә баҡыйлыҡҡа күскән Ришат Дихиндың тыуған төйәге. Ошо ерҙән уҙған саҡта мәрхүмдең ғәзиз әсәһе – күптән түгел ирен дә мәңгелеккә оҙатҡан Розалия апай янына инеп хәл белешеүҙе йөрәгебеҙ талап итте кеүек.\n...Бер-бер артлы килгән ҡара ҡайғылар Розалия апайҙың иңенә генә түгел, ҡараштарына ла ауыр йөк һалған. Әсе һағыш, хәсрәт, үҙәк өҙгөс ғазап, юҡһыныу... Әммә был эске кисерештәр сағылышын оло сабырлыҡ нуры ҡаплағанлыҡтан, апайҙың янында шул ҡәҙәр тыныс, йылы – иман бөркөлә уның йортонан.\n– Улдарым, ирем бер-бер артлы мәңгелеккә китеп барғас, бына шулай яңғыҙ йәшәп ятам инде хәҙер, – тип ҡаршы алды Розалия апай. – Юҡ, бөтөнләй яңғыҙ түгелмен: килендәрем ейәндәремде алып яныма килеп тора, район үҙәгендә йәшәгән ҡыҙым да ураған һайын хәлемде белә – бына әле лә эргәмдә. Яҡындарымдан тыш, ауылдаштарым хәстәрлектән айырмай, районыбыҙҙан, республикабыҙҙан күптәр, шул иҫәптән бихисап дуҫтары телефон аша ла, өйгә килеп тә яҡшы һүҙҙәрен әйтеп, йәшәүгә көс өҫтәргә тырыша, үҙебеҙҙең хакимиәт етәкселеге лә гелән ярҙамға әҙер. Эйе, Аллаға шөкөр, иғтибарҙан мәхрүм түгелмен: һөйөклө улдарымдың, Марат ағайығыҙҙың кешеләр араһында ихтирамлы, хөрмәтле, изгелекле, яҡшы булыуының емеше инде был...\nАпайҙы ҡыҙы, килендәре үҙҙәре менән бергә йәшәргә саҡырһа ла, ошонда – ғүмер юлы үткән, балаларын үҫтергән изге еренән, һәр мөйөшө ғәзиз улдарының, иренең күңел һәм ҡул йылыһын һаҡлаған, уларҙы аҙым һайын иҫләтеп торған йортонан бер ҡайҙа ла китә алмай ул. Бына өҫтәлендә – улы Ришаттың “Үҙем тураһында һүҙем” китабы. Аҡ таҫтамал өҫтөнә һалынған, ҡат-ҡат уҡыған ата-әсәнең күҙ нурҙарын һаҡлаған ҡәҙерле иҫтәлек.\n– Уны Ришат үҙе сығарып, яҡындарына, туғандарына таратып биргәйне. Улыбыҙҙың ошо китабын Марат ағайығыҙ ғүмеренең һуңғы көндәренә тиклем ҡулынан төшөрмәне инде. Ғәзиз балаһының кисерештәрен үҙ йөрәге аша үткәреп, тәрән уйҙарға бирелеп ултырыр ине. Йәшләй баҡыйлыҡҡа китеп барған улдары өсөн шул ҡәҙәр эстән янды, ғазапланды. “Ике улһыҙ – ике ҡулһыҙ ҡалдым...” тип йән әрнеүе менән әйтеп ҡуйыр ине. Күтәргеһеҙ ҡайғыларға йөрәгенең көсө етмәне... – тип бәйән итте Розалия апай. – Былтыр, 24 ғинуарҙа, өлкән улыбыҙ Ринат мәңгелеккә китеп барҙы. Ул 1979 йылғы ине, бәләкәйҙән бер һүҙле, аныҡ фекерле, теүәллекте яратҡан, үтә яуаплы, үҙ-үҙенә талапсан бала булды. Гел “бишле”гә уҡыны. Хәрби кеше булыры йөҙөнә, холҡона яҙылған ине балаҡайымдың. Шул юлдан китте лә. Приморье крайында ғаиләһе менән йәшәй, ике ул үҫтерә ине. Былай ситтә йөрөп булмаҫ, тыным ҡыҫыла, ныҡ һағындыра – тыуған яғыма ҡайтам, көтөгөҙ, тигәйне лә... Хыялын тормошҡа ашырырға өлгөрмәне, хәрби хеҙмәтенә бәйле ҡаты сирҙән китеп барҙы. Тыуған тупрағына, Урмияҙына, алып ҡайтып ерләнек...\nҠара ҡайғынан башыбыҙҙы ла күтәрә алмай йөрөгән ваҡытта икенсе улыбыҙ Ришаттың да ҡапыл ғүмере өҙөлөүе беҙҙе шаңҡыта һуҡты. Ағаһының вафатына ике ай ғына үткәндән һуң... Ул ваҡыттағы кисерештәребеҙҙе берәүгә лә үтергә яҙмаһын, Аллаһ һаҡлаһын! Марат ағайығыҙ өйҙөң бер яғында ғазап уты йота, мин дә йәшеренеп кенә күҙ йәштәрен түгәм. Таң менән тороп тышҡа сығам да, ауылыбыҙға юл аша урынлашҡан зыярат яғына ҡарап, унда ер ҡуйынына ҡайтып ятҡан йәп-йәш, өрлөктәй улдарымды уйлап илайым. Көн дә шулай... Әгәр Марат ағайығыҙ менән бергә ултырып ғазапланһаҡ, көс еткеһеҙ ҡайғыларыбыҙ икеләтә ауырлыҡ менән баҫып, икебеҙҙе лә аяҡтан йығып һалыр кеүек тойола ине миңә. Бәлки, дөрөҫ тә уйламағанмындыр, кем белә инде...\nШундай аяныслы мәлебеҙҙең бер төнөндә төш күрҙем. Ҡаршымда ике улым тора. Икеһе лә яп-ябыҡ, моңһоу. Һәр осраҡта ла үҙенә яуаплылыҡ алып өйрәнгән оло улым шул саҡ: “Әнкәй, илама, – тине. – Беҙгә ҡыйын...” Бына ошо төшөмдән һуң иҫемә килгәндәй булдым. “Һинең диндә булыуыңды әйтәйем!... – тим үҙ-үҙемә эстән генә. Ул ваҡытта намаҙ уҡығаныма бер йыл самаһы ине. – Өҙлөкһөҙ илауыңдан ни файҙа? Улдарың кире тороп ултырыр тиһеңме ни? Мәрхүмдәргә бит доға ғына кәрәк!” Уйҙарымды ҡеүәтләгәндәй, тышта тәбиғәт уяна, ағастар япраҡ яра, ҡоштар оя ҡора... Йәшәү дауам итә!.. Бына шулай Аллаһ Тәғәләнең ҡөҙрәте, доғалар көсө менән алға аҙым яһаным мин. Марат ағайығыҙға ла, “ни эшләйһең, йәшәргә кәрәк”, тип әйттем гел. Тик ике ҡанатынан яҙған атай кеше эйелгән башын күтәрә алманы. “Эх, улдарым, улдарым...” тип әрнеп йөрөп, йөрәк сиренән китеп барҙы... Иртәгә оло улыбыҙҙың йыллығын үткәрәбеҙ тип йөрөгән көндә...\nШулай бер йылда иң яҡын өс кешеһен юғалтҡан Розалия апай ғәзиздәренең рухына доғалар ҡылып, көн дә биш намаҙын уҡып, иҫәндәргә ныҡлы һаулыҡ, оҙон ғүмер теләп, башҡаларҙың иғтибар-хәстәрлеген тойоп, йорт-нигеҙен һаҡлап йәшәй хәҙер. Әйтеүенсә, Урмияҙҙа өс мәсет. Уларға өлкәндәр генә түгел, йәштәр ҙә йөрөп тора.\n– Беҙҙең балалар ҙа бәләкәйҙән дингә тартылды, мәсеткә йөрөнө. Әле өлкән ҡыҙыбыҙ Эльза доғалар уҡыуын дауам итә. Ришат та Өфөлә сағында уҡ намаҙ уҡый башлағайны, ғәрәпсә лә һәйбәт белә ине, – тип һүҙен дауам итте Розалия апай. – Шулай иманлы булғанғалыр ҙа, бер балабыҙҙан да ҡаты һүҙ, дәғүә ишетмәнек, Аллаға шөкөр. Ҡайҙа ғына йөрөмәһендәр, гел генә шылтыратып, хәлебеҙҙе белешеп торҙолар. Ришаттың иңенә етәкселек мәшәҡәттәре ятҡас, ҡайһы саҡта һөйләшмәүебеҙгә өс-дүрт көн үтеп китһә, мин, сыҙамай, үҙем телефон һандарын йыя инем. “Балам, беҙҙе оноттоң даһа...” – тип үпкә белдерә һалам. “Әнкәй, нисек онотайым инде һеҙҙе? Бына эш баҫып киткәйне шул. Ғәфү ит, зинһар”, – тип йомшаҡ һүҙе менән күңелдәге бөтөн хәүефте алып ташлай торғайны балағынам. Ауыр хәрби бурыс башҡарған олоһо ла беҙгә ҡарата ғәйәт яғымлы ине. Күңелдәре шул ҡәҙәр киң, тик ғүмерҙәре генә ҡыҫҡа булды улдарыбыҙҙың...\nРишатҡа гел әйттем, улым, эш тиһең дә йүгерәһең, әҙерәк үҙеңде лә уйлаһаңсы, тинем. “Ярай, әнкәй, бына ошо мәсьәләне генә хәл итеп ҡуяйым да табипҡа барырмын, дауаланырмын, юҡҡа борсолма”, – ти ҙә сираттағы мәшәҡәттәренә күмелә. Гел йүгереп йөрөнө бит, үҙегеҙ ҙә беләһегеҙҙер. Барыһына ла өлгөрөргә тырышҡандай, эй ашыҡты. Дауаханаға аҙаҡ барып ятҡайны ла, һуң булды шул... “Эш бер ваҡытта ла бөтмәй ул, үҙегеҙҙе уйлағыҙ, ауырыуҙан һаҡланығыҙ, ваҡытында дауаланығыҙ!” – ошо һүҙҙәр һәр кемгә еткергем килгән күңел ораныма әйләнде хәҙер.\n“Эй, балам, ниңә генә ҡайттың һин Асҡынға – үҙеңә күпме мәшәҡәт алаһың бит...” – тинем шунда уҡ Ришатҡа. Тыуған районын ныҡ яратҡан улымдың изге төйәге өсөн үҙен аямай, йүгереп йөрөп эшләйәсәген һиҙеп, йөрәгем тертләп ҡуйғайны... Ысынлап та, ҡыҫҡа ғына ваҡытта әллә күпме ауыр бурыстарҙы атҡарып сыҡты ул, бихисап изге башланғысҡа юл һалды, алға маҡсаттары шул ҡәҙәр күп ине. Кешеләр менән матур һөйләшә белде. “Эй иғтибарлы, ихтирамлы ул үҫтергәнһегеҙ – рәхмәт һеҙгә!” – тип килеп әйтеп китеүселәр ҙә булды. Бәләкәйҙән әҙәбиәтте, шиғриәтте яратыуы, ижадҡа ынтылыуы ла шулай яҡты күңелле иткәндер баламды.\nЭйе, бер-бер артлы китеп барған ғәзиз кешеләрем тураһында гел генә яҡшы һүҙҙәр ишетеп йәшәйем – яҡындарыма Аллаһтың рәхмәте яуһын, йәндәре йәннәттә булһын! Йәнә шуны теләйем: бер ата-әсәгә лә бала ҡайғыһы күрергә яҙмаһын!\n...Быйыл йәйгеһен, иншаллаһ, Розалия Нәҡип ҡыҙы 67 йәшен тултыра. Марат ағай менән улар 45 йыл бергә йәшәгән. Ошо уҡ райондағы Көнгәк ауылы ҡыҙының ихтыяр көсө, сикһеҙ сабырлығы, аҡылы, иманлылығы, ябайлығы ғына түгел, тыуған ерендәге һөйләшкә тоғролоғо ла һоҡландырҙы беҙҙе – шунда ла яталыр балаларындағы илһөйәрлек, рух, иман нигеҙе. Күркәм тәрбиәне үҙ янына килеп торған ейәндәренә лә һалырға тырыша хәҙер Розалия апай – уларҙың атайҙары юлын лайыҡлы дауам итеренә ышана, намаҙ уҡыған, доға ҡылған һайын Аллаһ Тәғәләнән барыһына ла сәләмәтлек, оҙон ғүмер биреүен һорай. Иншаллаһ, теләктәрегеҙ тормошҡа ашһын, үҙегеҙ ҙә имен-һау булығыҙ, Розалия апай!


Рөстәм Хәмитов: «Беҙгә республика һәм район мәнфәғәттәре өсөн эшләйәсәк йәштәр кәрәк» // Йәмғиәт | новости башинформ.рф\nРөстәм Хәмитов: «Беҙгә республика һәм район мәнфәғәттәре өсөн эшләйәсәк йәштәр кәрәк»\n13:19, 19 марта 2015 Йәмғиәт\nРөстәм Хәмитов: «Беҙгә республика һәм район мәнфәғәттәре өсөн эшләйәсәк йәштәр кәрәк» Фото: Андрей Старостин\nӨФӨ, 2015 йыл, 19 март. /«Башинформ» мәғлүмәт агентлығы, Илья Спиридонов/.\n18 мартта Башҡортостан Башлығы йәштәр менән эшләүгә арналған Башҡортостан Хөкүмәте ултырышын уҙғарҙы. Унда Рәсәйҙең Федераль Йыйылышы Федерация Советы, Йәштәр эштәре буйынса федераль агентлыҡ, Башҡортостан Республикаһы Дәүләт Йыйылышы – Ҡоролтай, йәмәғәт һәм йәштәр ойошмалары вәкилдәре, муниципалитет һәм хоҡуҡ һаҡлау органдары етәкселәре ҡатнашты.\n– Республикабыҙ юғары булмаған уртаса йәштәге биләмәләр иҫәбенә инә. Беҙ – Волга буйы федераль округында иң йәше. Халыҡтың уртаса йәше – 38 тирәһе. Беҙҙән «өлкәнерәктәр» ҙә бар – 40-43 йәш. Бынан тыш, йәштәрҙең һаны миллионға яҡын – 970 мең кеше, – тине Рөстәм Хәмитов. – Беҙгә йәштәр менән нисек эшләргә, уларҙы ниндәй мәсьәләләр борсоуы хаҡында белергә кәрәк. Эште йәштәр файҙа алырлыҡ итеп ойоштороу зарур.\nРеспублика Башлығы һүҙҙәренсә, йәштәргә депутат урындарын биләү мөмкинлеген бирергә, власть органдарын «йәшәртеү» менән әүҙем шөғөлләнергә кәрәк.\nХеҙмәт хаҡы, эш һәм торлаҡ – йәштәрҙе борсоған мөһим проблемалар ошо, тип билдәләне Рөстәм Хәмитов.\n– Бөгөнгө көндә йәш кешегә үҙ эшен асыу бик ауыр. Әгәр ата-әсәһе ярҙам итмәһә, ул фатир һатып ала алмай. Йәштәр кооперативтар булдырыу идеялары менән тупһа тапай һәм закон, норматив документтар юҡ тигән яуаптар ишетә. Беҙҙә баҙар хужалығы һәм ни өсөн йәштәргә өҫтөнлөктәр бирелергә тейеш, тиҙәр. Ә тағы ла кемгә өҫтөнлөк бирергә һуң? – тине Башҡортостан Башлығы. – Совет заманында барыһы ла аңлашыла ине: бөтә баҫҡыстар буйлап үткәс, фатир алаһың, машинаға аҡсаны үҙең эшләп табаһың. Хәҙер социаль лифттар насар эшләй.\nБашҡортостандың йәштәр сәйәсәте һәм спорт министры Андрей Иванюта үҙ сығышында республикала йәштәр менән эшләүҙе ойоштороу, шул иҫәптән гражданлыҡ-патриотик тәрбиә биреү, экстремизмды һәм асоциаль күренештәрҙе иҫкәртеү мәсьәләләренә туҡталды. Уның һүҙҙәренсә, бөгөн балалар һәм йәштәр йәмәғәт берләшмәләрен үҫтереү, студенттарға булышлыҡ итеү, шулай уҡ интернет селтәрендә йәштәр ойошмаларын булдырыу кеүек эшмәкәрлек йүнәлештәренә иғтибарҙы көсәйтергә кәрәк.\nМинистр ведомство ҡарамағындағы учреждениеларҙың береһендә социаль селтәрҙәрҙә мөһим мәсьәләләрҙе күтәреү буйынса PR-үҙәк булдырырға тәҡдим итте.\nБашҡортостандың Сауҙа-сәнәғәт палатаһы президенты Юрий Пустовгаров йәштәр эшҡыуарлығын үҫтереү, эш биреүселәр менән үҙ-ара килешеп эш итеү буйынса бер нисә тәҡдим индерҙе.\nФедерация Советының фән, мәғариф һәм мәҙәниәт буйынса комитеты рәйесенең беренсе урынбаҫары Лилиә Ғүмәрова йәштәр менән эшләү өлкәһендә федераль закондар сығарыу башланғыстары хаҡында һөйләне, йәштәр инициативаһын үҫтереүгә йүнәлтелгән коворкинг-үҙәктәрҙең, гражданлыҡ-патриотик тәрбиә биреүгә булышлыҡ итеүсе хәрби саҡырылышҡа тиклемге әҙерлек үҙәктәренең эш тәжрибәһен өйрәнергә тәҡдим итте.\nЙәштәр эштәре буйынса федераль агентлыҡ етәксеһе кәңәшсеһе Юлия Исмәғилева республика власть органдарының йәштәр сәйәсәте мәсьәләләренә етди иғтибар биреүен билдәләне һәм ведомствоның яҡын араларҙа ғәмәлгә ашырыласаҡ башланғыстары тураһында һөйләне.\n– Йәштәрҙең башланғыстары күп. Әммә уларға йүнәлеш бирергә тейешбеҙ. Беҙ шуның өсөн яуап бирәбеҙ, – тип һыҙыҡ өҫтөнә алды Рөстәм Хәмитов, кәңәшмәгә йомғаҡ яһап. – Тәртипһеҙлек насар һөҙөмтәләргә килтерәсәк. Шуға күрә йәштәргә ярҙам итәйек.\nРөстәм Хәмитов сығышының тулы стенограммаһы республика Башлығының рәсми сайтында баҫылған.\nТеги: йәштәр,бр башлығы


Төбәктә май һәм июндә, йәй аҙағында урман янғындары сығыу ихтимал | ГТРК «Башкортостан» — Новости Уфы и РБ\n20 апреля 2021 — 11:43 ГТРК «Башкортостан»\nУрман янғындарына ҡаршы көрәштә хәҙер көрәк-биҙрә, һыу-ҡом ғына түгел, ә коптер ҙа кәрәк. Юғарыла осоусы был ҡоролма урмандың ҡайһы өлөшөндә ут сығыуын, уның таралыу майҙанын теүәл күрһәтә ала. “Экология” милли проектына иҫәп тота Башҡортостан урмансылары. Федераль программа сиктәрендә бүленгән аҡсаларға яңы машиналар һатып алынған. “Урмандарҙы һаҡлау” проекты тураһында иҫкә төшөрөү ҙә урынлы булыр. Ошо документҡа ярашлы, ил ҡаҙнаһы беҙҙең республикаға тағы 37 миллион һум күсергән. Башҡортостан урмандарының 6 миллион гектарҙы биләгәнен иҫәпкә алғанда, тәбиғәт ҡазаһына ҡаршы көрәшеү ойошҡанлыҡ ҡына түгел, ә көс, техника паркының ныҡ булыуын талап итә. Былтыр, мәҫәлән, Белорет менән Бөрйән райондарында сыҡҡан утты һүндергәндә, урмансылар ваҡиға урынына барып етеү өсөн генә ағас араһынан 40 километр юл һалған. Был бульдозер былтырғы янғындарҙа көрәштә иң ҙур ярҙам булған. Шуға ла уның төҙөклөгөн әленән тикшерелә. Тағы ла шуныһы, быйыл Башҡортостанда урман янғындары сыға ҡалһа, уларға ҡаршы көрәшкә кәм тигәндә лә ун мең кеше, 2 мең 700 берәмек техника талап ителә. Ә бына урман янғындары станцияларына килгәндә, әле Баймаҡ менән Нуримандағы бүлексәләрҙең матди хәлен яҡшыртыу бурысы тора. Башҡортостанда бөгөнгә урман янғындары теркәлмәгән. Бәхеткә күрә, тип әйтергә кәрәк. Ә фараздарға килгәндә, быйыл республика өсөн апрель аҙағы, май байрамдары, июнь менән август ҡатмарлы буласаҡ. Был айҙарҙа, ғәҙәттә, урмандар ныҡлап яна


Ил етәксеһе йәнә халыҡҡа мөрәжәғәт итте\n9 Апрель 2020, 08:10\nБөгөн ил Президенты Владимир Путин Рәсәй Хөкүмәте һәм губернаторҙар менән коронавирусҡа бәйле хәлгә арнап онлайн-кәңәшмә үткәрҙе. Уның алдынан йәнә халыҡҡа мөрәжәғәт итте һәм эпидемия шарттарында яңы бер нисә сара тәҡдим итте.\nВладимир Путин белдереүенсә, властарҙың төп бурысы - сирҙең таралыуы менән көрәш, халыҡтың һаулығын, ғүмерен, мәшғүллеген, килемдәрен һаҡлау, иҡтисадтың тотороҡлолоғон тәьмин итеү.\nДәүләт башлығы белдереүенсә, әле бөтә төбәктәр ҙә медицина учреждениеларының әҙерлеген юғары кимәлгә күтәрергә, уларҙың ҡеүәтен, мөмкинлектәрен арттырырға тейеш.\nПрезиденттың төп бурыстары:\n- Финанс министрлығы төбәктәргә коронавирусҡа ҡаршы саралар бүлгәндә һығылмалылыҡ һәм маневр азатлығы бирергә тейеш;\n- медиктарға хәрбиҙәрҙеке кеүек юғары страховка гарантиялары бирелеүе мөһим;\n- апрелдән алып коронавирус менән көрәшкән медиктарға махсус түләүҙәр билдәләнә, уның күләме 25 меңдән 80 мең һумғаса;\n- Хөкүмәт һәм Үҙәк банк биш көн эсендә бизнесҡа өҫтәмә ярҙам саралары әҙерләргә тейеш. Был мәшғүллекте һәм эш хаҡын һаҡлау өсөн мөһим;\n- юғары хәүеф сәбәпле эшмәкәрлеге туҡтатылған ойошмаларҙың аныҡ исемлеге кәрәк, ҡалғандар эшләй ала;\n- тәү сиратта мәшғүллекте һаҡлаған компанияларға ярҙам итеү мөһим;\n- өс йәштән ете йәшкә тиклемге балалары булған ғаиләләргә хәҙер түләүҙәр алыу өсөн былтырғы справкаларҙы биреү кәрәкмәй;\n- бөтә бәләкәй һәм урта эшҡыуарлыҡ предприятиеларына ярты йылға страховка түләүҙәре кисектерелә;\n- бизнес үҙ компанияларын һаҡлау өсөн бар көсөн һалырға тейеш;\n- кредит каникулдары биреү буйынса параметрҙарҙы киңәйтергә;\n- эшһеҙ ҡалғандарға власть тура ярҙам итәсәк: уларға өс ай дауамында МРОТ кимәлендә пособие түләнәсәк;\n- ата-әсәһе эшен юғалтҡан һәм балалары булған ғаиләләргә һәр балаға өҫтәмә рәүештә ай һайын өсәр мең һум түләнәсәк.\nСығышы һуңында Владимир Путин Рәсәй граждандарына мөрәжәғәт итеп, өйҙә ултырыуҙан һәм финанс проблемаларҙан арыуға ҡарамаҫтан, үҙаллы изоляция режимын һаҡларға саҡырҙы. Табиптар, шәфҡәт туташтары, ирекмәндәр һәм үҙҙәренең туғандары һәм яҡындарына ярҙам иткән миллионлаған кешеләр бөгөн иң юғары гражданлыҡ яуаплылығын күрһәтә, тине Владимир Владимирович.\n"Барыһы ла үтә, быныһы ла үтәсәк. Беҙҙең ил күп тапҡыр етди һынауҙар аша үтте, әммә барыһын да еңде. Был коронавирусҡа ла бирешмәҫбеҙ. Бергә булғанда, барыһын да еңәсәкбеҙ", – тине Владимир Путин.\nФото: "Рәсәй24" сайты.


Бөгөн әтейебеҙ ХӘМИҘУЛЛИН Биктимер Ғизелхаҡ улының яҡты донъяны ҡалдырып, мәңгелек йортона күсеүенә 40 көн дә тулып китте. Әтейебеҙ һуғыш йылдары балаһы булып, бик иртә атай-әсәйһеҙ ҡалып иңенә ауыр һынауҙар төшһә лә, яҙмышына бер ҙә зарланманы, тормошто яратып, уны биҙәп йәшәне... Беҙҙе, биш балаһын, ерҙә ныҡ баҫып торорҙай итеп тәрбиәләп, башлы-күҙле итеп, олоғайғанда ла терәк -таяныс, кәңәшсебеҙ булды. Егәрле, намыҫлы, эскерһеҙ булғаны өсөн ауылдаштар хөрмәт итте үҙен. Моңло тауышы, йор һүҙе менән ауылыбыҙ сәхнәһе, дуҫ- туғандарҙың мәжлес йәме булды. Әтейебеҙҙең рухы тыныс, йәне йәннәттә булһын. Уны хөрмәтләп һуңғы юлына оҙатырға килеүсе туғандарға, ауылдаштарға тағы ла рәхмәт һүҙебеҙҙе еткерәбеҙ. Һеҙҙе ҡайғы -хәсрәт урап үтһен, һау- сәләмәт булығыҙ. Ҡатыны, балалары, ейән-ейәнсәрҙәре, бүлә-бүләсәрҙәре.\nӘтейебеҙ ХӘМИҘУЛЛИН Биктимер Ғизелхаҡ улының яҡты донъяны ҡалдырып, мәңгелек йортона күсеүенә бөгөн 40 көн дә тулып китте. Әтейебеҙ һуғыш йылдары балаһы булып, бик иртә атай-әсәйһеҙ ҡалып иңенә ауыр һынауҙар төшһә лә, яҙмышына бер ҙә зарланманы, тормошто яратып, уны биҙәп йәшәне... Беҙҙе, биш балаһын, ерҙә ныҡ баҫып торорҙай итеп тәрбиәләп, башлы-күҙле итеп, олоғайғанда ла терәк -таяныс, кәңәшсебеҙ булды. Егәрле, намыҫлы, эскерһеҙ булғаны өсөн ауылдаштар хөрмәт итте үҙен. Моңло тауышы, йор һүҙе менән ауылыбыҙ сәхнәһе, дуҫ- туғандарҙың мәжлес йәме булды.\nӘтейебеҙҙең рухы тыныс, йәне йәннәттә булһын. Уны хөрмәтләп һуңғы юлына оҙатырға килеүсе туғандарға, ауылдаштарға тағы ла рәхмәт һүҙебеҙҙе еткерәбеҙ. Һеҙҙе ҡайғы -хәсрәт урап үтһен, һау- сәләмәт булығыҙ.\nҠатыны, балалары, ейән-ейәнсәрҙәре, бүлә-бүләсәрҙәре.